title: Điện Biên Phủn taistelu

text: Việt Minh käytti joukkojensa huoltamiseen reittejä lähellä Laosin vastaista rajaa, jotka Ranskan Indokiinan joukkojen komentaja kenraali Henri Navarre päätti katkaista vuonna 1953. Uhkana oli, että Việt Minhin joukot etenisivät muuten Laosin puolelle. Navarre päätti toteuttaa ajatuksen perustamalla vahvan tukikohdan Laosin vastaisella raja-alueella sijainneeseen Điện Biên Phủn pieneen kylään noin 300 kilometriä Hanoista. Kylä sijaitsi kukkuloiden ympäröimässä laaksossa ja sillä oli pieni kiitotie. Kylää piti hallussaan pieni Việt Minhin varuskunta. Ranskalaiset laskuvarjojoukot valtasivat alueen verrattain vähäisten taistelujen jälkeen operaatio Castorin aikana 20. marraskuuta 1953.


title: Điện Biên Phủn taistelu

text: Việt Minhin komentaja Võ Nguyên Giáp oli odottanut tilaisuutta muuttaa Indokiinan sota sissisodasta laajempimittaiseksi täydeksi sodaksi ja hän antoi määräyksen jalkaväen ja tykistön keskittämiseksi tukikohtaa vastaan. Navarre sai tietää Việt Minhin suunnitelmista etukäteen siepatuista radiosanomista. Tukikohtaa ei kuitenkaan hylätty, vaan sitä vahvistettiin tuhansilla sotilailla. Navarre toivoi ranskalaisten joukkojen aiheuttavan hyökkääville Việt Minhin joukoille raskaan tappion. Navarre luotti ranskalaisen tykistön voimaan ja ilmaherruuteen, minkä lisäksi Việt Minhin oletettiin kykenevän siirtämään alueelle vain divisioonan verran joukkoja.


title: Điện Biên Phủn taistelu

text:
Ranskalaisia Điện Biên Phủssa komensi eversti ja sittemmin taistelun aikana prikaatinkenraaliksi ylennyt Christian de La Croix de Castries. Castriesillä oli aiempaa kokemusta Indokiinan sodasta ja häntä pidettiin kyvykkäänä komentajana, jolla oli tosin naistenmiehen maine. Ranskalaisten linnakkeet Điện Biên Phủssa nimettiin huhujen mukaan hänen rakastajattariensa mukaan. Ranskalaisten komentokeskus oli Điện Biên Phủssa ja sen ympärille rakennettiin kahdeksan linnaketta, Beatrice, Gabrielle, Anne-Marie, Dominique,
Huguette, Françoise, Elaine ja Isabelle. Tarkoituksena oli alun perin rakentaa vielä suurempi puolustusvyöhyke, mutta suunnitelmien toteutumista haittasi ranskalaisten riippuvuus ilmakuljetuksista. Joukkoja Điện Biên Phủssa saatettiin huoltaa vain ilmateitse ja tätä tarkoitusta varten ranskalaisilla oli suhteellisen vähän koneita, yhteensä 75 Douglas C-47 -konetta. Ranskalaisilla oli lisäksi 48 Martin B-26 Marauder -pommikonetta, 112 Grumman F6F Hellcat ja Grumman F8F Bearcat-hävittäjäpommittajaa,sekä muutamia helikoptereja. Miehiä Điện Biên Phủssa ranskalaisilla oli taistelujen alkaessa noin 11 000 ja heihin kuului sotilaita ranskalaisista laskuvarjojoukoista, Ranskan muukalaislegioonasta, siirtomaajoukkoja Pohjois-Afrikasta ja ranskan puolella taistelleita vietnamilaisia. Myöhemmin taistelujen aikana saapuneet vahvistukset mukaan luettuna ranskalaisten taisteluihin osallistuneiden sotilaiden määrä oli 16 544 miestä. Vietnamilaiset muodostivat ranskalaisten joukoista noin kolmasosan. Tukenaan ranskalaisilla oli 4 155 mm tykkiä, 24 105 mm tykkiä ja 4 120 mm kranaatinheitintä. Việt Minhin tykistöön verrattuna ranskalaisten tykistö oli selvästi alakynnessä. Taistelun aikana paikalle tuotiin myös 10 M24 Chaffee-panssarivaunua, joiden merkitys jäi kuitenkin vähäiseksi.


title: Điện Biên Phủn taistelu

text: Ranskalaiset olivat riippuvaisia ilmakuljetuksista, mutta Việt Minh saattoi käyttää aluksi vain paljon alkeellisempia huoltomuotoja. Tarvikkeet oli kannettava aluksi taistelukentälle käsin, joskin myöhemmin taistelun aikana Giápin joukot parantelivat tietä 41 kuorma-autoille sopivaksi. Jalan kulkeneet kantajat osoittautuivat kuitenkin yhdeksi taistelun ratkaisseista tekijöistä. Việt Minhin tarvikkeita aina Kiinan rajalta asti oli kuljettamassa jalan lähes 100 000 henkilöä. Jalan kuljetettiin myös esimerkiksi Neuvostoliitosta saatuja raskaita tykkejä. Kiinalaiset tukivat Việt Minhiä esimerkiksi kuljettamalla osan tykistöstä. Paikan päällä taistelun aikana oli myös sotilasneuvonantajana toiminut kiinalainen kenraali Wei Guoqing. Taisteluun osallisuivat vietnamilaiset 304., 308., 312. ja 316. divisioona. Yhteensä ranskalaisia vastassa oli noin 50 000 Việt Minhin sotilasta. Ranskalaiset olivat olettaneen vihollisen olevan vahvuudeltaan vain 10 000–15 000 miestä. Việt Minhillä oli käytössään 20–24 105 mm tykkiä, 15–20 75 mm tykkiä, vähintään 40 82 mm kranaatinheitintä, noin 80 37 mm ilmatorjuntakanuunaa ja 12–16 Katjuša-raketinheitintä.


title: Điện Biên Phủn taistelu

text: Điện Biên Phủta ympäröivät kukkulat oli jätetty vihollisen miehitettäväksi eikä ranskalainen tiedustelu huomannut vihollisen joukkojen keskityksiä kukkuloille. Ranskalaiset olivat myös luopuneet alueen partioinnista heidän kärsittyään tappioita vihollisen väijytyksissä. Việt Minh toi kukkuloille myös ilmatorjuntatykkejä ja ranskalaisia huoltavat lentokoneet tulivat tulituksen kohteeksi helmikuusta alkaen. Taistelua Điện Biên Phủsta edelsi harhautushyökkäys Tonkinin suistolla 12. maaliskuuta. Việt Minhin sissit olivat tehneet lisäksi uskaliaita hyökkäyksiä Ranskan ilmavoimien tukikohtiin Hanoissa ja Hải Phòngissa maaliskuun alussa.


title: Điện Biên Phủn taistelu

text: Taistelut itse Điện Biên Phủssa alkoivat toden teolla 13. maaliskuuta. Taistelu alkoi Việt Minhin tykistötulella Việt Minhin piiritettyä alueen. Kukkuloilta käsin Việt Minh saattoi yksinkertaisesti tähdätä suoraan alaspäin ranskalaisten tukikohtiin. Arviolta 75 % ranskalaisten tappioista taistelun aikana johtui vihollisen tykkitulesta. Việt Minh kykeni myös tulittamaan Điện Biên Phủn kiitotietä. Việt Minh ampui taistelun aikana yhteensä 103 000 laukausta 75 mm tai suuremmilla tykeillä. Ranskalaiset ampuivat vastaavasti 93 000 laukausta, mutta heillä oli paljon suurempia vaikeuksia havaita maalejaan. Ranskalaisten pommikoneet ja hävittäjäpommittajat iskivät Việt Minhin asemiin kukkuloilla pommein, raketein ja napalmia käyttäen. Việt Minhin asemat oli kuitenkin naamioitu hyvin ja niiden havaitseminen oli vaikeaa.


title: Điện Biên Phủn taistelu

text: Việt Minhin tykistökeskityksiä seurasivat jalkaväen suuret hyökkäykset. Ranskalaisten linnakkeista Beatrice kukistui yöllä 13–14. maaliskuuta ja Gabrielle vain kaksi päivää myöhemmin. Muista linnakkeista useiden kilometrien päässä sijainnut Isabelle piiritettiin ja sen puolustaminen söi huomattavan osan ranskalaisten joukoista. Điện Biên Phủn kiitotiestä oli tullut miltei käyttökelvoton 17. maaliskuuta mennessä ja ranskalaiset pystyivät vastedes huoltamaan joukkojaan lähinnä ilmapudotuksin. Viimeinen uhkarohkeasti paikalle laskeutunut kone pääsi nousemaan ilmaan 27. maaliskuuta vieden mukanaan haavoittuneita. 22. maaliskuuta ranskalaiset ensimmäisen merkittävän voittonsa, kun neljän panssarivaunun tukemina he hyökkäsivät Isabellea piirittäneitä joukkoja vastaan saavuttaen Isabellesta ulos hyökänneet ranskalaiset. 16. maaliskuuta laskuvarjolla paikalle saapunut majuri Marcel Bigeard johti puolestaan 26. maaliskuuta onnistunutta vastahyökkäystä Việt Minhiä vastaan Isabellesta.


title: Điện Biên Phủn taistelu

text: Việt Minh oli menettänyt tähän mennessä noin 6 600 miestä kaatuneina ja 12 000 haavoittuneina. Joukot kärsivät alhaisesta taistelutahdosta, johon Giáp vastasi muuttaen taktiikkaansa. Suuria tappioita aiheuttaneiden ihmisaalto-hyökkäysten sijaan joukot alkoivat kaivaa ranskalaisten asemiin juoksuhautoja, kunnes kohteena oleva asema eristettiin muista ranskalaisista. Taistelun viimeinen vaihe käytiin vain 2,5 km² kokoisesta alueesta kiitotien tuntumassa. Việt Minh hyökkäsi jälleen 29. huhtikuuta ja 4. toukokuuta ranskalaisten johdolle oli selvää, että taistelu Điện Biên Phủssa oli menetetty. Epätoivoiset ranskalaiset olivat toivoneet apua Yhdysvalloista. Ranskalaisten tukemiseksi tehtiinkin suunnitelma, jonka mukaan heitä tuettaisiin 60:llä Boeing B-29 Superfortress -pommikoneella. Joidenkin tietojen mukaan amerikkalaiset harkitsivat jopa ydinpommien käyttämistä Việt Minhiä vastaan. Yhdysvaltain ulkoministeri John Foster Dullesin sanotaan nostaneen asian esille Georges Bidaultin kanssa käydyssä tapaamisessa. Ulkoministerillä ei kuitenkaan ollut valtuuksia tällaisen ehdotuksen toteuttamiselle, eikä ole myöskään täysin selvää, millaisin sanoin asiasta keskusteltiin. Yhdysvaltojen Nato-kumppani Yhdistynyt kuningaskunta oli taisteluun sekaantumista vastaan ja presidentti Dwight D. Eisenhower päätti lopulta suunnitelmista luopumisesta. Taisteluihin oli kuitenkin osallistunut muutamia amerikkalaisia lentäjiä.


title: Điện Biên Phủn taistelu

text: Viimeiset vahvistukset Điện Biên Phủn alueelle olivat 5.–6. maaliskuuta laskuvarjoilla hypänneet 165 vapaaehtoista Ranskan laskuvarjojoukkojen sotilasta. Viimeinen Việt Minhin hyökkäys alkoi 6. maaliskuuta. De Castries oli harkinnut ulosmurtautumisen yritystä, mutta päätti lopulta jäädä taistelemaan. De Castriesin komentobunkkeri vallattiin 7. maaliskuuta ja hän jäi vangiksi. Viimeiset ranskalaisjoukot antautuivat saman päivän iltana.


title: Điện Biên Phủn taistelu

text: Ranskalaiset olivat kärsineet tappioina 1 600 kaatunutta, 1 600 kadonnutta ja 4 800 haavoittunutta. Noin 8 000 ranskalaista jäi vangiksi. Vangiksi otetut marssitettiin heti satojen kilometrien päässä sijainneille vankileireille, joilta vain noin 10 % vangeista selviytyi. Ranskalaiset olivat menettäneet 48 lentokonetta ilmatorjuntatulessa ja 16 maassa. Việt Minh oli menettänyt noin 7 900 miestä kaatuneina ja 15 000 haavoittuneina.


title: Điện Biên Phủn taistelu

text: Tappio Điện Biên Phủssa merkitsi Ranskan siirtomaakauden päättymistä Aasiassa. Mustiin pukeutunut Ranskan pääministeri Joseph Laniel tiedotti tappiosta Ranskan kansalliskokoukselle. Poliitikot sysäsivät vastuun tappiosta asevoimille. Geneven rauhanneuvottelut olivat alkaneet jo jonkin aikaa ennen taistelun päättymistä. Neuvottelujen tuloksena Vietnam jaettiin kahtia 17. leveyspiirin kohdalta ja tarkoituksena oli, että maassa järjestettäisiin vaalit kahden vuoden sisällä. Vaaleja ei kuitenkaan lopulta koskaan järjestetty eikä neuvottelujen lopputulosta allekirjoitettu. Ngô Đình Diệm teki vallankaappauksen ja Vietnamin valtio julistettiin Vietnamin tasavallaksi eli Etelä-Vietnamiksi. Pohjois-Vietnamia hallitsi puolestaan Vietnamin työväenpuolue pääsihteerinään Ho Tši Minh.


title: Điện Biên Phủn taistelu

text: Việt Minhin voitto Điện Biên Phủssa innoitti muita siirtomaavaltaa vastustaneita ja vain pari viikkoa taistelun jälkeen Ranska ajautui sotaan vapaustaistelijoita vastaan Algeriassa. Sota Algeriassa kesti kahdeksan vuotta ja osasyy sodan pitkittymiseen oli Ranskan armeijan halu puhdistaa maineensa Điện Biên Phủn tappion jälkeen. Vielä Điện Biên Phủssa sotaan osallistumisesta kieltäytyneet amerikkalaiset sekaantuivat puolestaan vähitellen asoioihin Vietnamissa, mikä johti lopulta Vietnamin sotaan 1960-luvulla.


title: Semjon Timošenko

text: Semjon Konstantinovitš Timošenko (, ) oli Neuvostoliiton joukkojen komentaja kesällä 1941 Saksan hyökättyä Neuvostoliittoon.


title: Semjon Timošenko

text: Timošenko syntyi maatyöläisen perheeseen Frumankassa, lähellä Odessaa Etelä-Ukrainassa. Hänet otettiin asevelvolliseksi keisarilliseen armeijaan 1915. Hän palveli aliupseerina ratsujoukoissa länsirintamalla ensimmäisessä maailmansodassa. Venäjän vallankumouksen alkaessa hän liittyi puna-armeijaan vuonna 1918 ja bolševikkeihin 1919.


title: Semjon Timošenko

text: Sisällissodan aikana Timošenko taisteli monilla rintamilla ja tutustui Tsaritsynissä (sittemmin Stalingrad, nyt Volgograd) Josif Staliniin, mikä takasi hänen uransa edistymisen. Vuodet 1920–1921 hän komensi divisioonaa 1. ratsuväkiarmeijassa Semjon Budjonnyin alaisuudessa.


title: Semjon Timošenko

text: Sisällissodan jälkeen Timošenko oli puna-armeijan ratsuväen komentajan, sittemmin armeijan komentaja Valko-Venäjällä, Kiovassa, Pohjois-Kaukasiassa, Harkovassa ja jälleen Kiovassa 1938. Vuonna 1939 hänestä tuli koko läntisten joukkojen komentaja. Syyskuussa 1939 hän komensi väliaikaista Ukrainan rintamaa hyökkäyksessä Puolan itäosaan. Näihin aikoihin hänestä tuli myös keskuskomitean jäsen.


title: Semjon Timošenko

text: Tammikuussa 1940 Timošenko sai vastuulleen Suomea vastaan talvisodassa taistelleet joukot Vorošilovin komentaman paraatimarssin Suomeen epäonnistuttua verisesti. Timošenkon alaisuudessa Mannerheim-linja murrettiin Karjalankannaksella ja Suomi pakotettiin rauhaan. Timošenko palkittiin Neuvostoliiton sankarin arvonimellä. Toukokuussa 1940 hänet nimitettiin puolustuksen kansankomissaariksi ja Neuvostoliiton marsalkaksi.


title: Semjon Timošenko

text: Timošenko näki armeijan mekanisoimisen tarpeen ja sai aikaan panssarivaunujen tuotannon lisäyksen. Hän otti jälleen käyttöön tsaarinaikaisen kovan kurin armeijassa.


title: Semjon Timošenko

text: Saksan hyökättyä Neuvostoliittoon kesäkuussa 1941, Timošenkosta tuli Stavkan puhemies ja armeijan ylipäällikkö, kunnes Stalin otti aseman. 10. heinäkuuta hän lähetti Timošenkon ottamaan komentoonsa läntisen rintaman ja viisi reserviarmeijaa Dneprin sektorilla Moskovan länsipuolella. Hän pystyi viivyttämään saksalaisten etenemistä Smolenskin seudulla menettäen lähes kaikki miehensä ja kalustonsa. Syyskuussa hänet siirrettiin Ukrainaan, jossa Budjonnyi oli menettänyt 1,5 miljoonaa miestä Umanin ja Kiovan moteissa. Timošenko pystyi kokoamaan joukot Itä-Ukrainassa ja vastahyökkäykseen, joka ajoi kaksi SS-panssaridivisioonaa perääntymään 65 kilometriä Rostov-na-Donusta. Ensimmäisellä Neuvostoliiton etenemisellä sodassa oli tärkeä psykologinen merkitys.


title: Semjon Timošenko

text: Toukokuussa 1942 Stalinin vaadittua ennalta ehkäisevää iskua Saksan kesäoffensiivia vastaan, Timošenko menetti neljännesmiljoonaa miestä kalustoineen Harkovassa saksalaisten iskettyä takaisin hänen eteläistä sivustaansa vastaan. Menetyksiä ei saatu korvattua ennen kesäoffensiivin alkua kesäkuussa. Vetäytyminen muuttui hallitsemattomaksi ja Stalin kutsui 23. heinäkuuta Timošenkon Moskovaan, luultavasti säilyttääkseen hänen maineensa, koska häntä pidettiin pätevimpänä Neuvostoliiton kenraalina.


title: Semjon Timošenko

text: Georgi Žukovin menestys Moskovan puolustuksessa joulukuussa 1941 vakuutti Stalinin hänen olevan parempi upseeri. Timošenko vedettiin etulinjasta, ja hän sai aseman Stalingradin ylikomentajana (heinäkuu 1942), luoteisrintaman (lokakuu 1942), Leningradin (kesäkuu 1943), Kaukasian (kesäkuu 1944) ja Baltian (elokuu 1944). Elokuusta 1944 toukokuuhun 1945 Timošenko koordinoi ensimmäistä, toista ja kolmatta ukrainalaista rintamaa hyökkäyksessä Tonavalta kohti Wieniä. Hyökkäys pysähtyi lopulta Budapestiin. Tämä jälkeen Timošenko otti Wienin 13. huhtikuuta ja saavutti yhdysvaltalaiset Linzissä 6. toukokuuta.


title: Semjon Timošenko

text: Sodan jälkeen Timošenko oli armeijan komentaja Valko-Venäjällä, Etelä-Uralilla ja jälleen Valko-Venäjällä. Vuonna 1960 hänet nimitettiin puolustusministeriön ylitarkastajaksi ja 1961 hän johti sotaveteraanien komiteaa. Hän kuoli Moskovassa 1970 ja hänet haudattiin Kremlin muuriin.


title: Samaran alue

text: Samaran alue () on hallinnollinen alue Venäjällä Volgan mutkan eteläpuolella Itä-Euroopassa.


title: Samaran alue

text: Samaran alue rajoittuu pohjoisessa Tatarstaniin, idässä Orenburgin alueeseen, etelässä Kazakstaniin, lounaassa Saratovin alueeseen ja lännessä Uljanovskin alueeseen. Alue sijaitsee Itä-Euroopan tasangon kaakkoisosassa. Alueen länsiosan kautta virtaa Volga, jonka keskijuoksulle on padottu Euroopan suurin tekojärvi, Kuibyševin tekojärvi (Samaran tekojärvi).


title: Samaran alue

text: Alueen pinta-ala on 53 600 km². Tämä on 0,31 % koko Venäjän federaation pinta-alasta.


title: Samaran alue

text: Alue on vanhaa turkkilais-tataarilaisten kansojen asuinaluetta. Mongolit valloittivat sen 1200-luvulla, jonka jälkeen se kuului Kultaisen Ordan valtakuntaan 1330-luvulle asti, jolloin se hajosi pienemmiksi valtioiksi. Sen jälkeen alue kuului Kazanin kaanikuntaan, jonka Venäjä valloitti 1500-luvun puolivälissä. Samaran linnoituksen Moskovan Venäjä perusti vuonna 1586.


title: Samaran alue

text: Samaran alue on yksi Venäjän federaation subjekteista ja sen pääkaupunki on Samara, jonka nimenä oli vuosina 1935–91 Kuibyšev. Aluehallinnon johdossa ovat kuvernööri ja alueduuma. Vuonna 2013 kuvernöörinä toimii Nikolai Merkuškin.


title: Samaran alue

text: Paikallishallintoa varten alue on jaettu 25 kunnallispiiriin ja 10 kaupunkialueeseen.


title: Samaran alue

text: Alueen osuus Venäjän bruttokansantuotteesta oli vuonna 2010 yhteensä 692,9 miljardia ruplaa, joka oli 1,85 prosenttia maan kansantuotteesta. Asukasta kohti laskettuna alueella kansantuotetta kerrytettiin 215,5 tuhatta ruplaa (5 279 EUR) vuonna 2010. Tämä on 82 prosenttia Venäjän keskiarvosta.


title: Samaran alue

text: Alueen tärkeimmät teollisuudenalat olivat kulkuvälineet (28 %), kaivannaiset (16,1 %), kemianteollisuus (11,3 %), sähkön, kaasun ja käyttöveden tuotanto ja jakelu (11 %), koneet ja laitteet (7,6 %) elintarvikeet (7,2 %), metallit (6,4 %), öljynjalostus (5 %), kumi- ja muovi (2,9 %) ja muu teollisuus (4,5 %). Kulkuvälineteollisuus pitää sisällään paitsi ajoneuvojen valmistusta, myös näihin liittyvää osavalmistusta ja ilmailuteollisuutta.


title: Samaran alue

text: Samaran alueen bruttokansantuotteen kertymisen kannalta merkittävimpiä toimialoja olivat vuonna 2012: valmistava teollisuus (24 %), kaivannaiset (13,3 %), kauppa (11,5 %), liikenne ja tietoliikenne (11,5 %), kiinteistökauppa, -vuokraus ja -palvelut (11,5 %), rakentaminen (7,1 %), sähkön, maakaasun ja käyttöveden jakelu ja tuotanto (4,8 %), maatalous (4 %), julkinen terveydenhuolto (3,2 %), koulutus (2,6 %) ja lisäksi muut toimialat (6,5 %).


title: Samaran alue

text: Maatalouden päätuotantoaloihin kuuluvat viljanviljely ja karjanhoito. Viljan ohella viljellään auringonkukkaa, sokerijuurta ja hamppua. Eläintaloudessa on keskitytty sekä lihakarjan ja maidon tuotantoon. Näiden lisäksi on lampaidenkasvatusta lihan ja villan tähden sekä merhiläistarhausta.


title: Samaran alue

text: Vuoden 2010 väestönlaskennan mukaan Samaran alueen asukasluku oli 3 215 532 ja väestötiheys on 60,0 as./km². Kaupunkilaisten eli kaupungeissa tai kaupunkityyppisissä taajamissa asuvien osuus väestöstä oli 80,2 prosenttia. Suurimmat kaupungit olivat Samara (1 164 685 as.), Toljatti (719 632 as.), Syzran (178 750 as.) ja Novokuibyševsk (108  438 as.). Alueen keskikokoisia, yli 30 000 asukkaan kaupunkeja olivat tuolloin Tšapajevsk (72 692 as.), Žiguljovsk (55 565 as.), Otradnyi (48 356 as.) ja Kinel (34 491 as.).


title: Samaran alue

text: Alueen väestön enemmistö oli vuonna 2010 venäläisiä, joita on 85,6 % kansallisuutensa laskennassa ilmoittaneesta väestöosuudesta (3 091 841 henkeä). Lisäksi on tataareja 4,1 %, tšuvasseja 2,7 %, mordvalaisia 2,1 %, ukrainalaisia 1,4 %, armenialaisia 0,7 %, kazakkeja 0,5 %, azereita 0,5 %, uzbekkeja 0,4 %,valkovenäläisiä 0,3 %, baškiireja 0,2 %, saksalaisia 0,2 %, ja muita 1,3 %. Mikäli etniset väestöosuudet lasketaan kaikista alueen asukkaista, prosenttisosuudet muuttuvat hieman edellä esitettyjä pienemmiksi.


title: Pippuriruutapuu

text: Pippuriruutapuu eli pippurilimopuu ("Zanthoxylum piperitum") on Itä-Aasiasta kotoisin oleva ruutakasvien heimoon kuuluva puu.


title: Pippuriruutapuu

text: Kiinassa ja Itä-Aasiassa kasvava piikikäs pippuriruutapuu tekee ruosteenpunaisia pieniä marjoja, joiden sisällä on pieni musta siemen. Siemeniä ei yleensä käytetä, joten ne poistetaan myytävistä marjoista. Mausteen maku on sitruunainen, sen polte on melko terävä ja se aiheuttaa kielessä lievää tunnottomuutta. Paahtamalla maku pyöristyy huomattavasti. Mauste on suosittu muun muassa Sichuanin, Bhutanin, Tiibetin, Nepalin ja Japanin keittiöissä. Pippuriruutapuun marjoja myydään muun muassa nimillä "anispippuri", "kiinanpippuri", "japaninpippuri", "sichuaninpippuri" ja "fagara".


title: Pippuriruutapuu

text: Myös puun lehtiä käytetään mausteena ja koristeena, erityisesti japanilaisessa keittiössä.


title: Pippuriruutapuu

text: Nimestään huolimatta puu ei ole sukua pippurille.


title: Comptonin ilmiö

text: Comptonin ilmiö eli Comptonin sironta tarkoittaa säteilyn epäelastista siroamista väliaineen elektronista. Ilmiö on seuraus sähkömagneettisen säteilyn dualistisesta luonteesta. Käytännössä ilmiö tarkoittaa sähkömagneettisen säteilyn ja elektronin välillä tapahtuvaa vuorovaikutusta, jossa sähkömagneettisen säteilyn aallonpituus kasvaa, kun fotoni luovuttaa törmäyksessä osan energiastaan elektronille. Fotoni käyttäytyy siis kuin hiukkanen: klassisen teorian mukaan aallonpituuden ei pitäisi muuttua törmäyksessä. Ilmiön havaitsi Arthur H. Compton vuonna 1922. Hänelle myönnettiin ilmiön löytämisestä Nobelin palkinto viisi vuotta myöhemmin 1927.


title: Comptonin ilmiö

text:
Comptonin ilmiölle voidaan johtaa kaava
missä formula_2 on aallonpituuden muutos, formula_3 on Planckin vakio, formula_4 valon nopeus tyhjiössä, formula_5 elektronin lepomassa, ja formula_6 on sirontakulma eli röntgensäteen suunnan muutos.


title: Comptonin ilmiö

text: Käänteinen Comptonin sironta tarkoittaa tilannetta, jossa energiaa siirtyy nopeasti liikkuvalta elektronilta pienienergiaiselle fotonille. Ilmiö on havaittu galaksijoukkojen kuumassa kaasussa, joka vähentää kosmisen mikroaaltotaustan kirkkautta: kuuman kaasun nopeat elektronit nostavat mikroaallon energiaa niin, että tavallisesti tarkasteltavalla aallonpituuskaistalla kirkkaus vähenee. Tämä tunnetaan myös nimellä Sunyaevin-Zeldovichin -ilmiö.


title: Annatto

text: Annatto ("Bixa orellana") on Karibianmeren saarilta kotoisin oleva pensas, jonka piikikäs hedelmä on sydämenmuotoinen. Hedelmän sisällä on noin 50 pyramidin muotoista tiilenpunaista siementä. Mayaintiaanit ovat käyttäneet annatton siemeniä värjäykseen jo varhain, ja etenkin sotamaalaus tehtiin usein juuri tällä ”tulen värillä”. Siemenet maistuvat hieman pippurilta, joskin jälkimaussa on muskottimainen aromi.


title: Annatto

text: Espanjalaiset veivät mausteen Filippiineille, missä sitä käytetään runsaasti erilaisissa paikallisissa ruoissa. Annattopensaan hedelmän kuoresta tehdään oranssia väriä, jota käytetään erilaisten juustojen värjäämiseen. Esimerkiksi Munster, punainen Leicester ja punainen Cheshire on värjätty annaton kuoresta saadulla värillä. Siementen punainen väri tarttuu öljyyn tai veteen helposti, kun annattoa haudutetaan jonkin aikaa nesteessä. Pigmentin tartuttua öljyyn tai veteen siemenet siivilöidään pois. Väriä voidaan käyttää monien eri ruokien värjäämiseen. Esimerkiksi osa riisistä voidaan valmistaa niin, että se keitetään värjätyssä vedessä. Sekoittamalla valkoinen ja punainen riisi keskenään saadaan näyttävä ”juhlariisi”.


title: Annatto

text: Annatton elintarvikkeissa käytettävä E-koodi on E 160b ja sen hyväksyttävä päivittäinen enimmäissaanti (ADI) on 0,065 mg/kg/vrk.


title: Gustave Flaubert

text: Gustave Flaubert (12. joulukuuta 1821 Rouen – 8. toukokuuta 1880 Croisset) oli ranskalainen, realistisen suunnan kirjailija. Hänet tunnetaan erityisesti vuonna 1857 ilmestyneestä romaanista "Madame Bovary" (suom. "Rouva Bovary", 1994).


title: Gustave Flaubert

text: Flaubert syntyi lääkäriperheeseen. Hän aloitti lakiopinnot Pariisissa vuonna 1841, mutta jätti opinnot epilepsiaksi epäiltyjen terveysongelmien vuoksi ja keskittyi kirjoittamiseen.


title: Gustave Flaubert

text: Kirjoittajana Flaubert oli hidas ja pikkutarkka. Vuonna 1856 hän julkaisi viisi vuotta työstämänsä pääteoksensa "Rouva Bovary". Romaanista tuli nopeasti tunnettu. Se poiki siveettömyydestä oikeusjutun, jonka Flaubert kuitenkin voitti ja teoksen painaminen sallittiin.


title: Gustave Flaubert

text: 1860-luvulta alkaen Flaubert oli tunnettu kirjoittaja ja intellektuelli. Hänen lähipiiriinsä kuuluivat useat realismin ja naturalismin suuret nimet, kuten Émile Zola, George Sand ja venäläinen Ivan Turgenev, joka ajoittain asui Flaubertin luona. 1870-luvulla hän edesauttoi Guy de Maupassantin uraa. Flaubert oli perusluonteeltaan melankolinen, ja hänen taipumuksensa perfektionismiin kirjoittamisessa teki elämästä entistä vaikeampaa.


title: Gustave Flaubert

text: Flaubertin tuotanto on realistista, todellisuuden viileään havainnointiin perustuvaa, romantisointia ja kantaaottavuutta kaihtavaa. Hänen tunnetuin teoksensa "Rouva Bovary" luetaan maailmankirjallisuuden klassikoihin. Se kertoo Emma Bovarysta, jonka romanttinen kirjallisuus on saanut pauloihinsa. Hän päätyy naimisiin tavanomaisen, porvarillisen lääkärin kanssa, eikä elämä vastaa romanttisia haavekuvia. Emma päätyy pettämään miestään seikkailijan kanssa, ja ajautuu yhä uusiin pettymyksiin. Kirja kuvaa ranskalaista maaseutumiljöötä erittäin pikkutarkasti.


title: Gustave Flaubert

text: "Rouva Bovary" syntyi tavoitteesta kirjoittaa mahdollisimman tyhjänpäiväisestä aiheesta ja henkilöstä. Se on usein nähty romanttisen haihattelun satiirina. Kirjan valmistuttua Flaubert kuitenkin totesi: "minä itse olen rouva Bovary", mikä viittaa aiheen yleismaailmallisuuteen: ihmisen ylisuuret haaveet on tuomittu raukeamaan.


title: Rod Evans

text: Roderick (Rod) Evans (s. 19. tammikuuta 1947, Slough, Berkshire, Englanti) on englantilainen laulaja. Evans oli Deep Purple -yhtyeen alkuperäinen laulaja.


title: Rod Evans

text: Ennen Deep Purplen perustamista Evans oli mukana The Maze -nimisessä yhtyeessä, jossa rumpalina oli myös tuleva Purple-mies Ian Paice. Evans ja Paice liittyivät vuoden 1968 keväällä vastaperustettuun Roundabout-yhtyeeseen josta muotoutui pian Deep Purple. Yhtye sai heti suosiota Pohjois-Amerikassa "Hush"-coverhitillä joka nousi singlelistan top-5:een. Purplen ykköskokoonpano levytti vuosien 1968–1969 aikana kolme albumia, mutta hyvin alkanut menestys haihtui piakkoin. Kotimaassaan Isossa-Britanniassa yhtye ei saanut minkäänlaista menestystä. Yhtyeen musiikilliset nokkamiehet, urkuri Jon Lord ja kitaristi Ritchie Blackmore, alkoivat vuoden 1969 alkupuoliskolla suunnitella uutta tulevaisuutta Deep Purplelle, ja etenkin Blackmore halusi soittaa enemmän raskasta rockia. Rod Evans, joka oli enemmän balladi- kuin rocklaulaja, päätettiin erottaa ja myös basisti Nick Simper oli liian "vanhanaikainen basisti" uusiin suunnitelmiin. Evans tyytyi kohtaloonsa, sillä hän oli aiemmin Amerikankiertueella tavannut tulevan vaimonsa ja aikoi muuttaa Yhdysvaltoihin ja jättää yhtyeen. Ensimmäisen Purple-kokoonpanon viimeinen keikka oli heinäkuussa 1969.


title: Rod Evans

text: Evans yritteli 1970-luvun alussa soolouraa julkaisemalla singlen, mutta vuoden 1971 syksyllä hän liittyi Iron Butterfly -miesten perustamaan Captain Beyond -yhtyeeseen laulajaksi. Progressiivistä rockia soittanut yhtye julkaisi pari albumia vaihtelevin miehistöin ja sai pienehköä menestystä levy-yhtiön huonosta tuesta huolimatta. Rod Evans sai tarpeekseen musiikkibisneksestä ja erosi yhtyeestä vuoden 1973 lopulla. Captain Beyond hajosi myös piakkoin, mutta teki paluun muutaman vuoden päästä eri laulajalla. Eroamisensa jälkeen Evans siirtyi sairaanhoitoalalle.


title: Rod Evans

text: Vuonna 1980 Evans teki paluun musiikkimaailmaan liittymällä Deep Purple -nimeä käyttävään, huijauksiin erikoistuneen manageritoimiston perustamaan yhtyeeseen. Muut yhtyeen muusikot olivat aiemmin esiintyneet laittomasti Steppenwolf-yhtyeen nimellä ja joutuneet oikeuteen. Seuraavaksi yhtye otti Deep Purplen, joka oli hajonnut neljä vuotta aiemmin, nimen käyttöön ja he pyysivät Purplen alkuperäistä laulajaa Rod Evansia laulajaksi. Evansista tehtiin Deep Purple Inc. -nimellä perustetun yhtiön ainoa omistaja ja muut muusikot olivat palkkalistoilla, joten jos oikeusjuttu tulisi, olisi Evans ainoa vastuussa oleva henkilö. "Uusi" Deep Purple teki parinkymmenen keikan kiertueen Pohjois-Amerikassa ja esiintyi Yhdysvaltojen lisäksi Meksikossa ja Kanadassa. Keikat myytiin yleensä loppuun, mutta kun yleisö huomasi huijauksen, konsertit päättyivät monesti kaaokseen. Silminnäkijöiden mukaan yhtyeen soittotaitokaan ei kestänyt kehuja. Yhtyeen repertuaariin kuuluivat mm. kappaleet "Smoke On The Water", "Hush", "Highway Star", "Woman From Tokyo" ja "Might Just Take Your Life" (jonka kuulutettiin olevan "meidän Burn-albumilta"). Piakkoin myös oikean Purplen managerit ja lakimiehet alkoivat töihin ja Long Beach Arenan konsertti syksyllä 1980 jäi "uuden Deep Purplen" viimeiseksi. Rod Evans tuomittiin 672 000 dollarin korvauksiin Deep Purple -nimen väärinkäytön aiheuttamista vahingoista, minkä lisäksi hän menetti oikeutensa rojalteihin Purple-albumeilta, joissa hän oli mukana.


title: Rod Evans

text: Oikeusjutun jälkeen Evans katosi julkisuudesta. Hänen tiedettiin palanneen sairaanhoitoalalle. Myös hänen kuolemastaan on liikkunut huhuja, mutta ne ovat osoittautuneet perättömiksi. Vuonna 2005 huhuttiin, että hän asuisi Essexissä Isossa-Britanniassa.


title: Rod Evans

text: SoolosingleDeep PurpleCaptain Beyond


title: Maakuntakäräjät

text: Maakuntakäräjät olivat muinoin Ruotsissa pidettyjä kokouksia, joissa päätettiin maakunnan yhteisistä asioista. Maakuntakäräjät järjestettiin laamannin johdolla vapaiden talonpoikien kanssa kerran vuodessa tai tarvittaessa useamminkin. Maakuntakäräjillä laamanni ja lautakunnat harjoittivat lainkäyttöä tuomiten riita- ja rikosasioissa.


title: Laamanni

text: Laamanni on käräjäoikeudessa viraston päälliköstä käytetty nimitys. Laamannin on oltava oikeustieteen kandidaatin tai maisterin tutkinnon suorittanut henkilö, jolla on tehtävän hoitamiseen tarvittava taito ja kokemusta tuomarin tehtävän hoitamisesta.


title: Laamanni

text: Aikoinaan laamanni-nimitystä on käytetty suurvalta-ajan Ruotsissa toimineesta korkeasta virkamiehestä, joka toimi maakunnan luottamusmiehenä. Sana "laamanni" tulee muinaisruotsin sanasta "laghman", joka tarkoitti kirjaimellisesti lakimiestä. Laamannin tehtävänä oli esittää, selittää ja kehittää lakia sekä toimia maakuntakäräjien puheenjohtajana. Myöhemmin laamanni oli vain virkapiirinsä tuomari.


title: Laamanni

text: Suomessa laamannin toiminnasta ensimmäinen merkintä on vuodelta 1324. Vuonna 1435 Suomen laamannikunta jaettiin kahteen pienempään laamannikuntaan, Etelä- ja Pohja-Suomeen. Laamannikuntien raja kulki Aurajokea pitkin. Laamanninvirkoja hoitivat usein käytännössä alilaamannit.


title: Laamanni

text: Laamannien toimet ja laamanninoikeudet lakkautettiin vuonna 1868. Tämän jälkeen nimitys oli käytössä ainoastaan ansioituneelle lakimiehelle anomuksesta myönnettynä laamannin arvonimenä.


title: Laamanni

text: Vuoden 1993 alioikeusuudistuksessa laamanni tuli jälleen käyttöön myös virkanimikkeenä. Laamanni korvasi alioikeuden päällikkötuomarin virkanimekkeenä vanhojen kihlakunnanoikeuksien kihlakunnantuomarit sekä raastuvanoikeuksien pormestarit.


title: Laamanni

text: Hovioikeudenlaamanni on hovioikeuden osaston päällikkö.


title: Laamanni

text: Vaikka maa jaettiin 1435 kahteen laamannikuntaan, Karjalaan syntyi lisäksi oma, ja laamannikunnan laamannin asetti todennäköisesti Viipurin linnanpäällikkö. Laamannin valta ei ollut rinnastettavissa kahteen muuhun laamanniin, sillä hänellä ei ollut tuomiovaltaa Turun maanoikeudessa. Ensimmäinen Karjalan laamannin tuomio on vuodelta 1447. Ensimmäinen laamanni Viipurissa oli linnanvouti Martti Djekn, toinen Pietari Djekn. Myöhemmin mainitaan Dufva-sukuinen Niilo Pentinpoika ja Mikael Pentinpoika, joka on saattanut olla tehtävässä tilapäisesti tai olla sama kuin Niilo. Vuodelta 1508 on maininta Klaus Åkenpojasta laamannina. Keskiajan viimeiset laamannit Viipurissa olivat Arvid Eerikinpoika Stålarm (vanhempi) ja Olavi Eerikinpoika Stålarm.


title: Laamanni

text: Karjalan laamannien virkakaudet 1500-luvulta vuoteen 1680:


title: Metamorfoosi (geologia)

text: Metamorfoosilla käsitetään pääosin kiinteässä tilassa tapahtuvaa kiven mineraalien tai rakenteen, tai molempien muutosta vastaamaan uusia fysikaalisia- ja kemiallisia olosuhteita. Kuitenkin niin, että ne poikkeavat kiven synty- tai kerrostumisajankohtana vallinneista olosuhteista.


title: Metamorfoosi (geologia)

text: Geologisen ympäristön ja prosessin esiintymisalueen laajuuden mukaan voidaan puhua "paikallisesta metamorfoosista" ja alueellisesta eli "aluemetamorfoosista".


title: Konrad Lorenz

text: Konrad Zacharias Lorenz (7. marraskuuta 1903 − 27. helmikuuta 1989) oli itävaltalainen lääkäri ja biologi, etologian uranuurtaja ja nobelisti; hän keksi muun muassa leimautumisilmiön. Hän sai tunnustukseksi työstään yhdessä Karl von Frischin ja Nikolaas Tinbergenin kanssa 1973 Nobelin lääketieteen palkinnon yksilöiden järjestäytymistä ja esille tuloa sekä eläinten sosiaalisen käyttäytymisen malleja koskevista tutkimuksistaan. Lorenz kirjoitti eläinten käyttäytymisestä myös useita kansantajuisia kirjoja.


title: Konrad Lorenz

text: Adolf Hitlerin liitettyä Itävallan Saksaan vuonna 1938 Lorenz liittyi välittömästi natsipuolueen jäseneksi - asia, jonka hän myönsi julkisesti vasta vuosia myöhemmin, kun jäsenhakemus tuli tietoon. Hän työskenteli toisen maailmansodan aikana vuonna 1942 miehitetyssä Puolassa Poznanissa (Posen) Rudolph Hippiuksen tutkimuksen tutkimuspsykologina nimikkeellä Ehrenametlicher Mitarbeiter tutkimassa "saksalais-puolalaisten hybridien" rodullista lisääntymiskelpoisuutta, ja niiden perusteella pääteltiin että hybiridit menettivät kummankin "rodun" parhaat puolet. Lorenzin osallistumisen laajutta tutkimuksessa ei ole tullut tietoon. Tutkimuksen perusteella rodullisesti alempiarvoisiksi tai psykologisesti asosiaalisiksi luokitellut kuljetettiin keskitysleireille Sodan loppuvaiheessa Lorenz siirrettiin rintamalle, ja hän joutui neljäksi vuodeksi sotavankeuteen Neuvostoliittoon.


title: Konrad Lorenz

text: Natsismi-kytkösten takia Lorenzin Nobelia vastustettiin, mutta palkinto kuitenkin myönnettiin.


title: Konrad Lorenz

text: Salzburgin yliopisto peruutti kunniatohtoruuden natsikytkösten takia Lorenzin kuoleman jälkeen.


title: Ariston Khioslainen

text: Ariston (, n. 320–250 eaa.) oli antiikin kreikkalainen stoalaiseen koulukuntaan kuulunut filosofi. Hän oli kotoisin Khioksesta.


title: Ariston Khioslainen

text: Ariston oli Zenonin oppilas. Hän kuitenkin kehitti filosofiaansa hyvin erilaiseen suuntaan. Hän oli kiinnostunut pelkästään etiikasta, ja hylkäsi fysiikan ja logiikan tutkimuksen täysin.


title: Ariston Khioslainen

text: Ariston sai Zenonilta kyynisiä vaikutteita ja opetti myös itse kyynikoiden koulussa Kynosargeessa. Tällä tavoin hänessä kiteytyy stoalaisuuden kyyninen pohjavire. Hän oli skeptikoiden ja erityisesti Akatemialaista skeptisyyttä edustaneen Arkesilaoksen vastustaja.


title: Ariston Khioslainen

text: Stoalaisesta hyvekysymyksestä hän oli sitä mieltä, että hyveitä on vain yksi hyve täydellisessä ykseydessä, päinvastoin kuin Zenon, joka oli sitä mieltä, että hyveitä on monta, ja megaralaiset, joiden mielestä hyveitä oli kyllä yksi, mutta sillä oli monta nimeä. Asiat jotka eivät olleet hyveitä olivat yhdentekeviä eikä niissä ollut mitään kartettavaa tai tavoiteltavaa.


title: David Coverdale

text: David Coverdale (s. 22. syyskuuta 1951, Saltburn-by-the-Sea, Yorkshire, Englanti) on brittiläinen laulaja. Coverdale nousi julkisuuteen vuonna 1973, kun hän liittyi Deep Purple -yhtyeeseen laulajaksi. Deep Purplen hajottua vuonna 1976 Coverdale perusti yhtyeen nimeltä Whitesnake, josta tuli yksi kaikkien aikojen tunnetuimmista hard rock -yhtyeistä.


title: David Coverdale

text: Coverdale levytti Deep Purplen kanssa kolme studioalbumia. Yhtyeen hajottua Coverdale aloitti oman soolouransa ja julkaisi ensimmäisen soololevynsä, "White Snake", vuonna 1977. Levyn mukaan Coverdale nimesi seuraavana vuonna perustamansa yhteen Whitesnake. Vuonna 1984 Deep Purple koottiin yhteen uudelleen. Coverdalelle tarjottiin laulajan paikkaa, mutta hän kieltäytyi ja päätti jatkaa uraansa Whitesnaken kanssa. Yhtyeen ura oli lähtenyt nousuun vuonna 1980 julkaistun "Ready an' Willing" -albumin myötä. Whitesnaken hajottua vuonna 1991 Coverdale oli halukas liittymään Deep Purpleen, mutta yhtyeen silloinen laulaja Joe Lynn Turner sai jatkaa pestiään. Coverdale kokosi Whitesnaken uudelleen, mutta yhtye hajosi pian. Vuosina 1997–1998 Whitesnake järjesti suuren jäähyväiskiertueen. Whitesnake kuitenkin palasi esiintymislavoille vuonna 2002, jonka jälkeen Coverdale yhtyeineen on jatkanut uraansa aktiivisesti.


title: David Coverdale

text: Coverdale on ollut mukana jokaisella Whitesnaken levyttämällä kappaleella. Hän on myös levyttänyt neljä sooloalbumia. Vuonna 1991 hän perusti Coverdale & Page -nimisen yhtyeen Led Zeppelinin kitaristi Jimmy Pagen kanssa. Kokoonpano julkaisi yhden studioalbumin.


title: David Coverdale

text: Coverdale on myös tehnyt musiikkia Tom Cruisen tähdittämään elokuvaan "Days of Thunder – ukkosta radalla".


title: David Coverdale

text: Coverdale asuu Yhdysvalloissa ja hänestä tuli Yhdysvaltojen kansalainen vuonna 2007.


title: David Coverdale

text: Coverdale aloitti laulu-uransa erilaisissa kokoonpanoissa 1960-luvun loppupuolella. Hän lauloi muun muassa Fabulosa Brothers- ja The Government -yhtyeissä, jotka eivät saavuttaneet mainittavaa suosiota. Coverdalen ura koki äkillisen nousun syksyllä 1973, kun hänestä tuli koelaulujen jälkeen hard rock -yhtye Deep Purplen uusi laulaja. Hän asui tuolloin Marske by the Seassa ja työskenteli vaateliikkeessä.


title: David Coverdale

text: Deep Purple oli tuolloin yksi maailman suosituimmista yhtyeistä. Voidaan sanoa, että Coverdale nousi tähtiin täydestä tuntemattomuudesta. Hän levytti Deep Purplen kanssa kolme studioalbumia; "Burn" (1974), "Stormbringer" (1974) ja "Come Taste the Band" (1975). Näistä "Burn" menestyi parhaiten ollen Yhdysvaltojen myyntilistalla parhaimmillaan yhdeksäs ja Isossa-Britanniassa kolmas. Yhtye hajosi alkuvuodesta 1976, ja Coverdale siirtyi soolouralle.


title: David Coverdale

text: Coverdalen sooloura alkoi blues rock -tyylisillä albumeilla "White Snake" (1976) ja "Northwinds" (1978). Northwindsin julkaisun jälkeen vuonna 1978 Coverdale kokosi levyn taustamuusikoista varsinaisen yhtyeen, Whitesnaken.


title: David Coverdale

text: Yhtyeen jäsenet vaihtuivat nopeaan tahtiin. Coverdalen johtamassa yhtyeessä kävi yli kymmenen vuoden aikana lukuisia huippumuusikoita, esimerkiksi vanhat Deep Purple -soittajat Ian Paice ja Jon Lord sekä kitaristit John Sykes ja Steve Vai. Whitesnake kasvatti blues- ja hard rockia yhdistävällä musiikilla suosiotaan tasaisesti vuoden 1984 "Slide It In" -albumiin asti. Levy oli yhtyeen ensimmäinen suurmenestys ja avasi ovet Amerikan markkinoille. Albumia seurasi kolmen vuoden levytystauko, mikä johtui erilaisista ongelmista levynteon aikana.


title: David Coverdale

text: Coverdale teki näyttävän paluun uudistuneen Whitesnaken kanssa vuonna 1987 ilmestyneellä levyllä "1987". Musiikki oli muuttunut uusien jäsenten myötä 1980-luvulle ominaiseksi hair metalliksi. Levy oli listakakkonen Yhdysvalloissa ja myi pelkästään siellä yli kymmenen miljoonaa kappaletta. Coverdalesta tuli Whitesnake -musiikkivideoiden jatkuvan MTV-soiton ansiosta suuri kuuluisuus. Seuraava albumi "Slip of the Tongue" (1989) ei menestynyt yhtä hyvin ja vuonna 1990 Whitesnake jäi määrittelemättömän mittaiselle tauolle.


title: David Coverdale

text: Vuonna 1993 Coverdale aloitti yhteistyön entisen Led Zeppelin -kitaristi Jimmy Pagen kanssa. Yhteistyön tuloksena syntyi samana vuonna Coverdale/Page- levy. Whitesnake teki paluun vuonna 1997, mutta yhtyeen nimi oli nyt "David Coverdale & Whitesnake". Suurimmat suosion päivät olivat kuitenkin jo takana. Coverdale laittoi Whitesnaken pian sivuun ja julkaisi vuonna 2000 soololevyn "Into the Light". Uuden Whitesnake-comebackin aika oli vuonna 2003. Coverdale on yhtyeen ainoa jäljellä oleva alkuperäisjäsen.


title: David Coverdale

text: Vuonna 2008 Whitesnake julkaisi 19 vuoden tauon jälkeen uuden studiolevyn "Good to Be Bad" ja kolme vuotta myöhemmin levyn Forevermore. Viimeisin julkaisu "The Purple Album" (2015) sisältää uudelleenlevytyksiä Deep Purplen tuotannosta Coverdalen ajalta.


title: David Coverdale

text: David Coverdale avioitui vuonna 1974. Hänelle ja vaimo Julialle syntyi tytär Jessica vuonna 1978. Avioliitto päättyi eroon. Coverdale avioitui toistamiseen näyttelijä Tawny Kitaenin kanssa 17. helmikuuta 1989. Avioliitto päättyi eroon huhtikuussa 1991. Kitaen tunnetaan esiintymisestään Whitesnaken videoissa "Here I Go Again", "Still of the Night", "The Deeper the Love" ja "Is This Love". Vuonna 1997 Coverdale avioitui kolmannen kerran. Hänen vaimonsa Cindy on tanssikouluyrittäjä. Pariskunnalla on vuonna 1996 syntynyt poika Jasper. Coverdale on myös isoisä, sillä hänen tyttärellään Jessicalla on kaksi lasta. Coverdalesta tuli Yhdysvaltojen kansalainen 1. maaliskuuta 2007. Hän on asunut Lake Tahoen lähistöllä 1980-luvulta lähtien.


title: Pohjois-Atlantin oskillaatio

text: Pohjois-Atlantin oskillaatio (, NAO) on käsite, jolla kuvataan vuosittaista säänvaihtelua Pohjois-Atlantin ympäristössä. Ilmiötä kuvaava NAO-indeksi on verrannollinen länsituulten voimakkuuksiin Pohjois-Atlantilla, ja indeksi voidaan laskea mille aikavälille tahansa.


title: Pohjois-Atlantin oskillaatio

text: Aiempina vuosikymmeninä indeksiä kutsuttiin zonaaliseksi indeksiksi pituusasteiden 40W ja 20E välillä, ja se oli ilmaston tutkijoiden työväline.


title: Pohjois-Atlantin oskillaatio

text: Indeksin arvoja mitataan ja voidaan taannehtivasti arvioida Grönlannin jäätiköiden avulla aina edellisestä jääkaudesta alkaen. NAO-indeksi mittaa 500 hPa ilmanpainepinnan korkeuserojen poikkeamia Islannissa ja Azoreilla sijaitsevien tutkimusasemien välillä. Indeksin yksinkertaisempi versio lasketaan maanpinnan ilmanpaine-eroista. Indeksi kuvaa siis leveyspiirien välisiä paineenvaihteluita, jotka ovat suoraan verrannollisia länsituulten vaihteluihin. Paljon käytetään talvikauden indeksiä, jossa joulukuun ja maaliskuun välillä mitattu tilanne kuvastaa talven sääoloja.


title: Pohjois-Atlantin oskillaatio

text: Riippumatta ilmiön taustoista positiivinen NAO kertoo sateisista, tuulisista ja lauhoista talvista, voimakkaana vallitsevasta länsivirtauksesta ilmakehässä. Yksinkertaistettuna tämä kertoo keskimääräistä syvemmästä Islannin matalapaineesta ja keskimääräistä korkeammasta Azorien korkeapaineesta. Negatiivinen NAO yhdistyy heikompaan länsivirtauksen, mantereisempaan kylmään ja vähäsateisempaan talveen Pohjois-Euroopassa, ja edellämainitut sääsysteemit ovat tällöin heikompia.


title: Pohjois-Atlantin oskillaatio

text: Toisin kuin mekanismiltaan hyvin tunnettu eteläinen oskillaatio El Niño (El Nino Southern Oscillation) on Pohjois-Atlantin oskillaatio kiistanalaisempi, ja vaihtelun taustaksi on esitetty erilaisia teorioita. Päivien ja viikkojen aikatasolla oskillaatio kertoo sääsysteemien vaihtelusta, jota ilmakehämallit voivat ennustaa. Ilmakehämalleissa ei kuitenkaan ole mukana merivirtauksien muutoksia.


title: Pohjois-Atlantin oskillaatio

text: Yleisimmin oskillaatio kuitenkin liitetään ajatukseen pitkäaikaisista, vuoden tai useita vuosia kestävistä vaiheista, joiden taustalla olisi selvä fyysinen selitys, kuten El Niñolla. Vasta-ajatus on, että koko vaihtelu on niin kaoottinen, ettei siitä voida ennustaa taikka havaita selviä jaksollisia vaihteluita.


title: Pohjois-Atlantin oskillaatio

text:
Osa teorioista pyrkii kytkemään NAO:n koko maapallon ilma-maa-meri-vuorovaikutuksiin, jolloin myös eteläisen pallonpuoliskon ilmiöt vaikuttaisivat pohjoisessa ja päinvastoin. Vuositason vaihteluihin liittyvät teoriat tutkivat yleensä merivirtojen ja sään yhteisvaikutusta pitkällä
jaksolla. Tämäntapaista teoriaa esittelee esimerkiksi Bernin yliopisto. Kanadalainen auringon aktiivisuutta tutkiva Schroeter-instituutti kytkee NAO:n vaihtelut auringonpurkauksiin.


title: Pohjois-Atlantin oskillaatio

text: Geertsin (Department of Atmospheric Sciences, University of Wyoming) ja Linacren (Geography Department, Australian National University, Canberra) mukaan Nao-indeksillä ei ole säännöllistä jaksoa. Tutkijoiden mukaan indeksi vaihtelee päivän, viikon, kuukausien, vuosikymmenten ja -satojen aikajaksoissa, mutta selviä syklejä ei ole havaittu. Heidän mukaansa NAO:n jaksoilla talvella on joitakin yhtäläisyyksiä Intian monsuunin kanssa, ja siten indeksillä voisi ennustaa Intian seuraavan vuoden monsuunia. Osa teorioista pyrkii kytkemään El Nino -oskillaation vaikutukset NAO:hon.


title: Pohjois-Atlantin oskillaatio

text: Philip Eden kritisoi artikkelissaan voimakkaasti koko oskillaatiokäsitettä. Hän epäilee, että historiallinen zonaalinen indeksi on otettu väärään käyttöön alkuperäisestä ilmastontutkimuksesta. Paljon julkisuutta saavat tutkimusaiheet saavat helpommin tutkimusrahoitusta. Lisäksi Eden toteaa, että ne jotka eivät hyväksy kasvihuoneilmiöteoriaa, saattavat kelpuuttaa minkä tahansa vaihtoehtoisen teorian, vaikka se olisi epäuskottava.


title: Pohjois-Atlantin oskillaatio

text: Vaikka positiivinen NAO-indeksi merkitsee sateisuuden lisääntymistä, lauhoja ja yleensä lumettomia tai vähälumisia talvia nykyisessä Etelä-Fennoskandiassa, Pohjois-Fennoskandiassa sademäärän lisääntyminen kumuloituu lauhoinakin talvina runsaampana lumena, kun keskilämpötila kuitenkin pysyy sitkeämmin pakkasen puolella. Niinpä NAO:n (tai vastaavasti lauhojen, sateisten ja tuulisten talvien) paikallinen vaikutus esimerkiksi lumipeitteeseen vaihtelee suuresti riippuen paikan maantieteellisestä sijainnista. Vuosittaisilla säänvaihteluilla on joka tapauksessa moninaiset suorat ja epäsuorat vaikutuksensa sekä eläin- että kasvikuntaan.


title: Pohjois-Atlantin oskillaatio

text: Monien eläinlajien populaatiokokojen vaihtelut ja myös kasvillisuuskoostumusten muutokset perustuvat sään vuosivaihteluihin, mutta eivät aina täysin suoraviivaisesti. Niinpä esimerkiksi vaikutukset porotalouteen voivat olla epäedullisia molemmissa moodeissa. Erittäin kylmä talvi yhtä hyvin kuin runsasluminen talvi hankaloittavat porojen elämää. NAO-indeksillä kuvataan hyvin Itämeren suolapulsseja, tilanteita, joissa pitkäaikaiset länsituulet ajavat Tanskan salmien kautta Itämerelle suolaista valtamerivettä.


title: Pohjois-Atlantin oskillaatio

text: NAO-ilmiön pioneeritutkimus:


title: Glasiaali-isostasia

text:
Glasiaali-isostasia tarkoittaa jäätikön alla aiheutuneita maankuoren liikuntoja.
Tähän lukeutuu muun muassa Suomessa maankohoaminen, sillä jääkaudella jää painoi Suomen maaperän lommolle, joka sitten alkoi kohota jäästä vapauduttuaan.


title: Mikserivahvistin

text: Mikserivahvistin on miksauslaite, joka sisältää myös vahvistimen. Käytettäessä mikserivahvistinta ei tarvita erillisiä päätevahvistimia, vaan kaiuttimet voidaan liittää suoraan mikserivahvistimeen.


title: Mikserivahvistin

text: Mikserivahvistimia käytetään vain joissakin pienissä äänentoistolaitteistoissa. Etuja ovat kuitenkin helpompi siirtely ja vähäisempi tarve laitteiden välisiin johdotuksiin.


title: Mikserivahvistin

text: Jos mikseri ja päätevahvistin ovat erillisiä, on mahdollista valita mikseri miksaustarpeen ja päätevahvistimet laitteiston tehon tarpeen mukaan. Toisaalta suuria vahvistimia olisi käytännössä mahdotonta sisällyttää miksereihin mm. painon vuoksi.


title: Rekisterikilpi

text: Rekisterikilpi on tunnistamista varten tarkoitettu autoon tai muuhun rekisteröitävään ajoneuvoon kiinnitetty pieni metallinen tai muovinen kilpi, johon on kirjoitettu ajoneuvon rekisteritunnus. Sama tunnus yksilöi ajoneuvon myös ajoneuvorekisterissä ja rekisteriotteessa.


title: Rekisterikilpi

text: Suomessa moottoriajoneuvojen ajoneuvorekisteriä hallinnoi Liikenteen turvallisuusvirasto (Trafi). Autoissa ja traktoreissa kilvet kiinnitetään näkyvälle paikalle ajoneuvon etu- ja takapäähän. Perävaunuissa, moottorityökoneissa, moottoripyörissä, mopoissa ja mopoautoissa kilpi on sijoitettu vain taakse. Ainoastaan moottorikelkoissa kilpi on sijoitettu sivulle. Takapään kilven tulee olla valaistu.


title: Rekisterikilpi

text: Yleensä rekisterikilpi valitaan satunnaisesti, mutta on mahdollista saada vapaavalintainen erityiskilpi. Erityiskilpipäätös maksaa 850 euroa eikä erityiskilpeä voi siirtää toiseen ajoneuvoon ilman uutta päätöstä. P, W ja D ovat nykyäänkin käytössä perävaunuissa.


title: Rekisterikilpi

text: Valtakunnallinen moottoriajoneuvojen rekisteripakko tuli Suomeen vasta vuonna 1922, joskin tätä edelsivät kaupunkikohtaiset kilpijärjestelmät, esimerkiksi Helsingissä vuodesta 1907. Vuosina 1922–1929 käytettiin valkopohjaisia rekisterikilpiä, mutta 1930- ja 1940-luvuilla parillisina vuosina rekisteröidyissä autoissa käytettiin mustapohjaisia kilpiä joissa teksti oli valkoisella fontilla, parittomina valkopohjaisia mustalla fontilla. Vuonna 1950 siirryttiin mustiin kilpiin valkoisilla kirjaimilla. Sen jälkeen rekisteritunnuksissa oli kaksi kirjainta, joista ensimmäinen oli läänitunnus, sekä enintään kolminumeroinen luku.


title: Rekisterikilpi

text: Vuodesta 1972 lähtien ollut käytössä nykyisenlaiset valkopohjaiset rekisterikilvet, joissa on kolme kirjainta ja kolme numeroa. Vuoteen 1989 asti kilven ensimmäinen kirjain oli niin sanottu läänitunnus, joka määräytyi sen mukaan, missä auton omistaja asui, tosin jo vuonna 1972 luovuttiin kilpien vaihtopakosta asuinlääniä vaihtaessa. Suomen kuuluessa Euroopan unioniin on toukokuusta 2001 lähtien uusien kilpien vasempaan reunaan liitetty sininen kenttä, johon on sijoitettu EU:n tähtisymboli ja maatunnus.


title: Pornokratia

text: Pornokratia () on 900-luvun kirkkovaltiolle 1500-luvulla niin sanotun vastauskonpuhdistuksen aikana annettu ivallinen nimitys.


title: Pornokratia

text: 900-luvulla huonomaineisten ylimystönaisten väitetään saaneen suuren vaikutusvallan Vatikaanivaltiota edeltäneessä Kirkkovaltiossa, paavien hallinnossa. Kertomusten historiallinen paikkansapitävyys voidaan kyseenalaistaa, joskin useissa lähteissä ne esitetään varauksettomasti. Suurin osa kertomuksista perustuu luotettavuudeltaan kyseenalaisen Liutprand Cremonalaisen laatimaan historiankirjoitukseen.


title: Pornokratia

text: Halveksivaksi tarkoitettu ilmaisu pornokratia tulee kreikankielisestä ilmauksesta, joka tarkoittaa prostituoitujen valtaa. Aikakauden paavit olivat varsin vähämerkityksisiä ja kuuluivat roomalaiseen ylimystöön. Kauden aloitti paavi Sergius III. Hän toimi paavina vuosina 904–911, jolloin hänen rakastajattarenaan ollut Marusia sekä tämän äiti, Theodora, junailivat paavien aviottomille pojille kirkon merkittävimpiä virkoja. Theodora myös teki omasta rakastajastaan paavin (Johannes X, 914–928). Marusia ei pitänyt tästä paavista, vaan tappoi hänet.


title: Pornokratia

text: Johannes X:n jälkeiset paavit olivat Marusian virkaan asettamia. Näihin kuuluivat Leo VI (928), Stefanus VII (929–931) ja Johannes XI (931–936), joka oli Marusian poika. Sitä seuraavat neljä paavia vuosina 936–955 (Leo VII, Stefanus VIII Marinus II ja Agapetus I) olivat Marusian toisen pojan valtaan asettamia. Näiden jälkeen paaviksi nousi Marusian pojanpoika, Johannes XII (955–963), jonka kerrotaan raiskanneen monia neitoja ja leskiä. Saksalaisten kuningas, Otto I Suuri (936–973), antoi tukensa Johannes XII:lle, ja tämän yhteistyön pohjalta perustettiin Pyhä saksalais-roomalainen keisarikunta.


title: Jarkko

text: Jarkko on suomalainen miehen etunimi. Se on alkujaan ollut hellittelymuoto Jarmo-nimestä, joka taas on muunnos Jorma-nimestä. Kaikki nämä käsitetään Jeremia-nimen muodoiksi, ja kaikkien niiden nimipäivä on 26. kesäkuuta. Jarkkoja oli ollut Suomessa kesäkuuhun 2017 mennessä 13 496.


title: Sethian

text: Sethian on suomalainen metalliyhtye.


title: Sethian

text: Yhtyeen perustivat hajonneen Nattvindens Gråtin laulaja Tapio Wilska ja kitaristi Jussi Koponen vuonna 1998. Ensimmäiset vuodet yhtye vietti hiljaiseloa, kun kaksikko sävelsi materiaalia ja etsi sopivia jäseniä täydentämään kokoonpanoa. Ensimmäisen demonsa yhtye äänitti Nightwishin kosketinsoittajan Tuomas Holopaisen ja myöhemmin Discossa rumpuja soittaneen Sami Karttusen avustuksella. Kappale ”Altered States” julkaistiin italialaisen Black Widow Recordsin "Not of This Earth" -kokoelmalla.


title: Sethian

text: Wilska ja Koponen soittivat 1990-luvun lopussa myös kahdella Wizzardin albumilla sekä yhtyeen kiertueilla, joiden jälkeen kaksikolla oli taas aikaa keskittyä Sethianiin. Yhtyeen kokoonpano oli kasvanut basisti Juuso Jalasmäellä ja kitaristi Marco Kautosella, mutta vakinaista rumpalia yhtyeellä ei vielä ollut. Vuoden 2001 lopussa yhtye äänitti promolevyn "Dream Domain" jälleen Holopaisen ja Karttusen avustuksella. Yhtyeen verkkosivustolla MP3-muodossa julkaistu levy herätti kiinnostusta ympäri maailman ja toi yhtyeelle myös levytyssopimuksen suomalaisen Spinefarm Recordsin kanssa. Ennen debyyttialbumin äänitystä Nightwishin rumpalia Jukka Nevalaista pyydettiin liittymään yhtyeeseen ja tämä suostui mieluusti.


title: Sethian

text: Sethianin debyyttialbumi "Into the Silence" ilmestyi 28. huhtikuuta 2003. Sen äänitti Tuomo Valtonen Savonlinnan Sundi Coop -studiolla syys–lokakuussa 2002 ja miksasi Mikko Karmila Helsingin Finnvox-studiolla tammi–helmikuussa 2003. Suurimman osan sävellyksista albumille tekivät Koponen ja Jalasmäki, ja sanoituksista vastasi Wilska. Holopainen toimi jälleen vierailevana kosketinsoittajana. Ennen albumin julkaisua yhtye totesi tarvitsevansa kolmannen kitaristin live-esiintymisiä varten, joten Jalasmäki siirtyi kitaran varteen ja basistiksi värvättiin Sam Silvennoinen. Sethianin live-esiintymisissä koskettimia on soittanut paremmin Timo Rautiainen & Trio Niskalaukauksen basistina tunnettu Nils Ursin.


title: Sethian

text: Yhtye on parhaillaan kestoltaan määrittelemättömän pituisella ”luovalla tauolla”.


title: P-15 Termit

text: P-15 Termit (, ) on 1955–1960 Neuvostoliitossa KB Radukassa kehitetty meritorjuntaohjus.


title: P-15 Termit

text: Neuvostoliiton voimakkaan meritaisteluohjus-kehitystyön pääsyy oli sen selvästi länsivaltoja heikompi laivasto. Kiinnostusta lienee lisännyt myös juuri toisessa maailmansodassa lyödyn Saksan sodanaikainen edistyksellinen ohjusteknologia. Ohjus otettiin palveluskäyttöön 1960.


title: P-15 Termit

text: Ennen P-15:tä käyttöön olivat jo tulleet laivoihin sijoitettu, lyhytikäiseksi jäänyt KSŠtš (КСЩ) (SS-N-1 Scrubber), Tu-16-pommittajien kantama KS-1 Kometa ja P-6 (SS-N-3 Shaddock).


title: P-15 Termit

text: Ohjuksen lähtömoottori on kiinteäajoaineinen. Varsinainen lentomoottori käyttää nestemäistä polttoainetta, kerosiinia ja typpihappoa, jonka avulla ensimmäinen 2300 kg:n painoinen malli saavuttaa kohteen 45 kilometrin etäisyydeltä ja kantaa mukanaan 454 kg:n panssarinläpäisevän ontelokranaatin. Myöhemmät kehitysversiot nostivat massan 2600 kg:n ja kantaman jopa 100 kilometriin. Termit on aliääninen ohjus, nopeuden ollessa suurimmillaan 0,9 Mach.


title: P-15 Termit

text: Ohjuksen hakupäänä oli ensimmäisessä versiossa tutka, joka käynnistyi 12 km:n päässä arvioidusta kohteesta ja hakeutui aina voimakkaimpaan kaikuun.


title: P-15 Termit

text: Ohjusta kehitettiin edelleen ja vuonna 1965 käyttöön otettiin P-15U (SS-N-2b), versio, joka aseisti Osa-II-ohjusveneet, joita valmistettiin yli 400 kpl. Vuonna 1972 otettiin käyttöön P-15M (SS-N-2c), jossa oli kehittyneempi hakupää ja uusi turvallisempi polttoaine.


title: P-15 Termit

text: Kiina sai ohjusteknologian 1959 ja alkoi rakentaa omia ohjuksia 1974. Kiinalaisvalmisteisten Termitiin perustuvien ohjusten NATO-nimikkeet ovat CSS-C-2 Silkworm/Sea Eagle ja CSS-C-3 Seersucker/Silkworm. Ominaisuuksiltaan ne vastaavat hyvin pitkälti Termitiä. Näitä ohjuksia käytettiin erityisesti Iranin–Irakin sodassa ja Persianlahdella muutenkin, esim. yhdysvaltalaisia aluksia vastaan.


title: P-15 Termit

text: Termit on myös ensimmäinen meritaisteluohjus jolla on taistelussa upotettu isompia aluksia. Kuuden päivän sodan jälkimainingeissa lokakuussa 1967 egyptiläiset 183R-ohjusveneet ampuivat neljä ohjusta kohti israelilaista Eilat-hävittäjää. Lähestyvät ohjukset havaittiin aluksella kuitenkaan kykenemättä vastatoimiin. Kaksi tai kolme ohjuksista osui Eilatiin upottaen sen.


title: P-15 Termit

text: Jom kippur -sodassa ohjuksen käyttö jatkui, arabiliittouman ampuessa niitä useita kymmeniä, saavuttamatta kuitenkaan yhtä merkittävää menestystä. Vuoden 1973 Latakian taistelussa israelilaiset pystyivät hämäämän ohjuksia tutkahäirinnällä ja ilmaan laukaistavalla metallijauheella (chaff), ja upottivat kolme syyrialaisten ohjusvenettä.


title: P-15 Termit

text:
Vuonna 1971 Intia käytti Termitejä Pakistanin laivastoa vastaan upottaen hävittäjä Khyberin, ja pienempiä aluksia.
Termit ja sen kiinalaiset kopiot olivat käytössä molemmilla osapuolilla Irakin ja Iranin välisessä sodassa 1980–1988.


title: P-15 Termit

text: Termit oli käytössä Suomen merivoimien Tuima-luokan ohjusveneissä nimikkeellä Meritorjuntaohjus 66 (MtO 66). Veneet rakennettiin Neuvostoliitossa 1974–1975. Ohjusjärjestelmän vanhennuttua 1990-luvun alussa, eikä enää vastatessa nykyisiä tarpeita, siitä luovuttiin ja veneet muunnettiin miinaveneiksi.


title: Sukupuolisolu

text: Sukusolu eli gameetti on suvullisesti lisääntyvien eliöiden suvunjatkamiseen erikoistunut solu. Sukusolut syntyvät sukurauhasissa sijaitsevista ituradan soluista meioottisten solunjakautumisten kautta, ja läpikäyvät meioosin yhteydessä lisääntymiseen tarvittavan erilaistumisprosessin.


title: Sukupuolisolu

text: Naaraalla ituradan solut käyvät kehittyessään läpi oogeneesin ja meioosin ja lopputuloksena on haploidi munasolu. Oogeneesissa munasoluun varastoituu suuri määrä vararavintoa alkion alkukehityksen turvaamiseksi. Meioosin tuottamista haploideista tumista vain yksi kehittyy munasolun tumaksi, muut kolme tumaa surkastuvat.


title: Sukupuolisolu

text: Koiraalla ituradan solut käyvät kehittyessään läpi meioosin ja spermatogeneesin ja lopputuloksena ovat haploidit siittiöt. Meioosin jälkeen haploidit meioosituotteet läpikäyvät voimakkaan rakenteellisen muuntumisen. Tuma tiivistyy hyvin tiukaksi paketiksi ja siittiön siima ja sille energiaa tuottavat elimet kehittyvät.


title: Sukupuolisolu

text: Hedelmöityksessä vain siittiön haploidi tuma tunkeutuu munasoluun ja hedelmöittää haploidin munasolun (n + n → 2n). Syntyy diploidi tsygootti, josta uusi yksilö saa alkunsa.


title: Sukupuolisolu

text: Kasveilla naaraspuoliset sukusolut kehittyvät alkiorakon emosolusta (), läpikäyvät meioosin ja sen jälkeen muutaman mitoosin. Monitumaisessa alkiorakossa yksi tuma on haploidi munasolun tuma, muut ovat avustavia tumia.


title: Sukupuolisolu

text: Kasveilla koiraspuoliset sukusolut kehittyvät siitepölyhiukkasen emosolusta (), läpikäyvät meioosin ja sen jälkeen pari mitoosia. Siitepölyhiukkanen sisältää kolme haploidia tumaa.


title: Sukupuolisolu

text: Koppisiemenisillä kasveilla hedelmöityksessä siitepölyhiukkasen tumista yksi kasvattaa siiteputken, yksi hedelmöittää munasolun (n+n → 2n) ja yksi hedelmöittää kaksitumaisen keskustuman (n+n+n → 3n). Hedelmöitetystä munasolusta kehittyy diploidi yksilö (alkio), hedelmöitetystä keskustumasta syntyy siemenen triploidi ravintosolukko.


title: Munasolu

text: Munasolu () on naaraseläinten sukusolu. Se on ihmisen suurimpia soluja. Munasolu syntyy meioosissa. Toisin kuin siittiöiden muodostumisessa, yhdestä kantasolusta tulee vain yksi munasolu ja muut kolme surkastuvat pois. Munasolut kypsyvät munasarjassa ennen ovulaatiota ja poistuvat kuukautisten yhteydessä elimistöstä, ellei siittiö ehdi hedelmöittää sitä. Hedelmöityneestä munasolusta tulee tsygootti.


title: Munasolu

text: Munasoluja muodostuu myös syntymän jälkeen, sillä munasarjoissa on kantasoluja, jotka voivat kehittyä munasoluiksi. Kantasoluja odotetaan voitavan tulevaisuudessa käyttää hedelmättömyyshoidoissa.


title: Somaattinen solu

text: Somaattinen solu (kreikaksi "soma" = ruumis) tarkoittaa kaikkia muita soluja, jotka eivät ole ituradan solulinjassa eli eivät ole sukusoluja tai sukusolun kantasoluja. Somaattiset solut ovat diploidisia, eli niissä on kaksi homologista kopiota kustakin vastinkromosomista.


title: Aroniat

text: Aroniat ("Aronia") on ruusukasvisuku johon kuuluu kaksi Pohjois-Amerikan itäosissa luonnonvaraisena kasvavaa pensasta. Kumpikaan ei ole ollut kiinnostava hyötykasvina, koska marjat ovat luonnonvaraisessa kasvissa varsin pienet. Toisen maailmansodan jälkeen aronian siemeniä kulkeutui Saksasta Venäjälle, jossa venäläiset kasvitieteilijät jalostivat hyötykasvilajikkeen, jonka marjat ovat isoja ja mehukkaita. Myös koristekasvikäyttöön on jalostettu useita lajikkeita. Aroniat ovat levinneet Venäjälle ja Eurooppaan sekä Intiaan.


title: Aroniat

text: Marjoja käytetään mausteena ja raaka-aineena marjaviineissä, ja niistä valmistetaan hilloja ja hyytelöitä. Marjat ovat halkaisijaltaan n. 1,5 cm ja väriltään tumman sinivioletteja. Maku on yleensä karvas ja pensaasta riippuen joko makea tai hapan.


title: Aroniat

text: Aroniat ovat terveitä ja helppohoitoisia koriste- tai marjapensaita, joiden koristearvo perustuu toisaalta valkeaan kukintaan, kauniisiin ja syksyllä kauan säilyviin hedelmiin ja toisaalta kiiltävään, tummanvihreään lehdistöön, joka saa loistavanpunaisen syysvärin.


title: Aroniat

text: Leikkausvuonna aroniat eivät kuki eivätkä tuota marjoja.


title: Aroniat

text: Aroniat - sekä lajit että lajikkeet - ovat hyvin talvenkestäviä. Suomessa aronioitten menestymisvyöhyke pohjoisessa ulottuu VI-vyöhykkeelle eli Rovaniemelle.


title: Etelä-Suomen Sanomat

text: Etelä-Suomen Sanomat on alun perin nuorsuomalainen Lahden seudun ja Päijät-Hämeen maakuntalehti. Sen edeltäjiä olivat vuonna 1900 perustettu "Lahden Lehti" ja sen seuraaja "Lahden Sanomat", joka vuoden 1914 alusta yhdistettiin "Uusmaalaisen" kanssa "Etelä-Suomen Sanomiksi". Lehti oli aluksi vuoteen 1939 asti kolmipäiväinen. Sen jälkeen lehti muuttui kuusipäiväiseksi, ja vuoden 1954 joulukuusta lähtien se on ilmestynyt seitsemänä päivänä viikossa. Lehti siirtyi tabloid-kokoon 15. maaliskuuta 2016.


title: Etelä-Suomen Sanomat

text: Lehteä kustantaa Lahdessa Mediatalo ESA Oy, joka kuuluu Keskisuomalainen-konserniin. Päätoimittajana oli 2015–2018 Perttu Kauppinen, joka siirtyi Iltalehteen. ESS:n vastaavaksi päätoimittajaksi on nimitetty Markus Pirttijoki, joka aloittaa 1. helmikuuta 2019.


title: Etelä-Suomen Sanomat

text: "Etelä-Suomen Sanomat" on Lahden markkina-alueen luetuin lehti. Sen kokonaislevikki oli 2013 noin 51 000 kappaletta. Lukijamäärältään Etelä-Suomen Sanomat on maan seitsemänneksi suurin joka päivä ilmestyvä sanomalehti. Verkkopalvelu ess.fi tavoittaa viikoittain yli 130 000 eri kävijää.


title: Etelä-Suomen Sanomat

text: "Etelä-Suomen Sanomat" tekee yhteistyötä kolmen muun maakuntalehden kanssa. Se kuuluu "Keskisuomalaisen", "Savon Sanomien" ja "Karjalaisen" yhteistyökoalitioon. Yhteistyö perustuu juttujen ja kokonaisten sivujen vaihtoon. "Etelä-Suomen Sanomat" julkaisee myös Väli-Suomen Mediat Oy:n kustantamaa "Sunnuntaisuomalaista".


title: Mediatalo ESA

text: Mediatalo ESA Oy on Päijät-Hämeessä toimiva mediayhtiö, joka on erikoistunut painettujen ja digitaalisten sisältöjen sekä mediapalvelujen tuottamiseen. Mediaperheeseen sisältyvät tilattavat sanomalehdet (Etelä-Suomen Sanomat ja Itä-Häme), kaupunkilehdet (Uusi Lahti, Hollolan sanomat, Päijät-Häme, Nastola-lehti ja Orimattilan aluelehti), verkkopalvelu "ess.fi", ääni- ja kuvatuotanto, radio sekä paino- ja jakelupalvelut. Syyskuussa 2016 Keskisuomalainen osti Mediatalo ESAn.


title: Mediatalo ESA

text: Mediatalo ESAn päätoimipaikka sijaitsee Ilmarisentiellä Lahdessa. Ilmarisentien lisäksi toimintaa on Heinolassa, jossa tehdään Itä-Häme-lehteä ja Lahden keskustassa Mediakulmassa, josta lähetetään Radio Voiman lähetykset ja jossa työskentelee osa asiakaspalvelusta ja ajoittain myös Uuden Lahden toimitus. Yhtiössä on noin 280 kokopäiväistä työntekijää ja noin 440 osa-aikaista sanomalehdenjakajaa.


title: Mediatalo ESA

text: Mediatalo ESAn muodostavat emoyhtiö Esan Kirjapaino Oy sekä sen tytäryhtiöt Esan Paikallislehdet Oy, Esan Kaupunkilehdet Oy, Esa Lehtipaino Oy, Esa Jakelut Oy, Esa Print Oy ja Esa Digital Oy. 1. marraskuuta 2012 perustettu Esa Digital Oy on tytäryhtiöistä tuorein.


title: Mediatalo ESA

text: Esan Kirjapaino Oy julkaisee kahta tilattavaa sanomalehteä; Etelä-Suomen Sanomia ja Itä-Hämettä. Lisäksi verkkopalvelu "ess.fi" ja Radio Voima ovat osa Esan Kirjapainon toimintaa. Esan Kaupunkilehdet Oy julkaisee kaupunkilehti Uusi Lahtea ja Seutuneloset-lehtiä.


title: Mediatalo ESA

text: Esa Digital Oy tuottaa ääni- ja kuvapalveluita, Esa Lehtipaino Oy huolehtii sanomalehtien painamisesta ja Esa Jakelut Oy sanomalehtien varhaisjakelusta. Esa Print Oy täydentää Mediatalo ESAn kokonaisuutta tarjoamalla arkkipainopalveluita.


title: Wikijunior

text: Wikijunior on Wikimedian hanke, jonka tavoitteena on kerätä ilmaisia lasten kirjoja eri kielten Wikibooks -projekteihin. Wikijunioria rahoittaa Beck Foundation.


title: Wikijunior

text: Beck Foundation otti yhteyttä Wikimediaan, esitti ajatuksen ja tarjosi suuren rahasumman hankkeen kehittämiseen. Wikimedia Foundationin hallitus hyväksyi esityksen 16. lokakuuta 2004. Sisällön kehittäminen alkoi Wikikirjastossa 7. marraskuuta 2004.


title: Magyar Fehér Bor

text: Magyar Fehér Bor () eli ”magis” on suomalainen tuotenimi Altian markkinoimalle, unkarilaisista rypälelajikkeista valmistetulle sekoitevalkoviinille, jonka valmistuksessa käytetään tyypillisesti 85 % Welschrieslingiä ja 15 % Müller-Thurgau-rypäleitä. Viiniä on pakattu, pullotettu ja myyty Suomessa 1960-luvulta alkaen. Alko myy viiniä 0,75 litran pulloissa sekä kolmen litran hanapakkauksissa.


title: Magyar Fehér Bor

text: Vuosina 2008–2011 Magyar Fehér Bor oli Alkon myydyin viini. Vuonna 2015 Magyar Fehér Boria myytiin Alkossa 624 434 litraa, ja se oli litramäärältään neljänneksi myydyin viini.


title: River Phoenix

text: River Jude Phoenix (synt. River Jude Bottom; 23. elokuuta 1970 – 31. lokakuuta 1993) oli yhdysvaltalainen näyttelijä. Phoenix näytteli lukuisissa elokuvissa ja televisio-ohjelmissa.


title: River Phoenix

text: River Jude Bottom syntyi Madrasin kaupungissa Oregonin osavaltiossa. Phoenixin vanhemmat John Bottom Amram ja Arlyn Dunitz Jochebed olivat Children of God -liikkeen lähetyssaarnaajia, mutta alun perin hänen isänsä oli katolilainen ja hänen äitinsä juutalainen, jonka sukujuuret olivat Venäjällä ja Unkarissa. Phoenixin perhe asui Venezuelassa kun lapset olivat pieniä. Perhe oli hyvin köyhä. 1970-luvun loppupuolella se hylkäsi uskonlahkon, asettui asumaan pysyvästi Floridaan, perheenjäsenet ryhtyivät kasvissyöjiksi ja perheen yhteiseksi sukunimeksi otettiin Phoenix.


title: River Phoenix

text: Phoenixin äiti alkoi työskennellä sihteerinä televisiokanava NBC:llä, ja hänen isästään tuli puutarhuri. Vanhemmat palkkasivat lapsilleen agentin, ja kaikki viisi – River, Joaquin, Rain, Summer ja Liberty Butterfly – alkoivat esiintyä mainoksissa. Hänen vanhempansa rohkaisivat lapsiaan esiintymään elokuvissa, ja 10-vuotiaasta River Phoenixista tuli amerikkalaisissa televisio-ohjelmissa ja elokuvissa esiintynyt näyttelijä. Hänen veljensä Joaquin Phoenix on myös tunnettu näyttelijä.


title: River Phoenix

text: River Phoenixia pidettiin yhtenä sukupolvensa lupaavimmista näyttelijöistä, ja hänet muistetaan muun muassa elokuvasta "Stand by Me – viimeinen kesä" (1986), joka perustui Stephen Kingin kirjoittamaan "The Body (Ruumis)" -kirjaan. Muita tunnettuja roolisuorituksia oli elokuvassa "Indiana Jones ja viimeinen ristiretki" (1989) sekä päärooli Gus Van Santin ohjaamassa "Matkalla Idahoon" -elokuvassa (1991), jossa mukana oli Keanu Reeves. River Phoenixin ”ensimmäinen kypsä rooli” elokuvassa "Sanovat sitä rakkaudeksi" (1993) jäi lahjakkaan näyttelijän viimeiseksi elokuvaksi. Elokuva on ainoa, jossa River laulaa itse ja myös vaati sitä. Elokuvassa näyttelivät hänen kanssaan muun muassa Dermot Mulroney, Samantha Mathis ja Sandra Bullock, joka syttyi täyteen tähteyteen vasta seuraavana vuonna.


title: River Phoenix

text: Phoenix oli ehdokkaana miessivuosan Oscarin saajaksi vuonna 1988 suorituksestaan elokuvassa "Elämänä pakotie".


title: River Phoenix

text: Phoenix menehtyi vain 23-vuotiaana "lumipallon" (, heroiinin ja kokaiinin yhdistelmän) yliannostukseen The Viper Room -nimisessä yökerhossa, jonka omisti näyttelijä Johnny Depp. Phoenix polttohaudattiin, ja tuhka siroteltiin perheen maatilalle Floridassa.


title: River Phoenix

text: Hänen kuolemansa aikoihin elokuvan "Dark Blood" kuvaukset olivat kesken. Elokuva julkaistiin viimein vuonna 2014.


title: River Phoenix

text: Phoenix vihasi sitä, että hänet nähtiin seksisymbolina, ja hän kieltäytyi hymyilemästä valokuvissa. Hän myös inhosi lentämistä ja liikkui autolla tai junalla.


title: River Phoenix

text: Phoenix soitti ja lauloi Aleka's Attic -nimisessä yhtyeessä, jonka hän oli perustanut siskonsa Rain Phoenixin kanssa.


title: Steen Christensen

text: Steen Viktor Christensen (s. 9. lokakuuta 1964) on tanskalainen rikollinen, joka tuomittiin Tanskassa vuonna 1992 kahdeksitoista vuodeksi vankeuteen useista pankkiryöstöistä, panttivankien ottamisesta ja raiskauksesta. Vankilaviranomaiset päästivät Christensenin Vridslöselillen vankilasta vuoden 1997 syksyllä vartioimattomalle lomalle poliisin vastustuksesta huolimatta. Christensen karkasi loman aikana Suomeen ja tappoi kaksi poliisia.


title: Steen Christensen

text: Christensen ryösti Hotelli Palacen 22. lokakuuta 1997 ja ampui pakomatkallaan kaksi poliisia, ylikonstaapeli Eero Kalevi Holstin (s. 29. joulukuuta 1941) sekä vanhemman konstaapelin Eero Antero Palon (s. 26. lokakuuta 1965), Helsingin Ullanlinnan Tehtaankadun ja Kapteeninkadun risteyksessä. Tapaus käynnisti ennennäkemättömän ajojahdin Suomessa. Christensen saatiin kiinni Hämeenlinnassa, kun hän oli poistumassa Hotelli Vaakunasta sen jälkeen kun hän oli yrittänyt itsemurhaa usein keinoin. Hän oli asunut hotellissa nimellä Kim Andersen. Ryöstön motiiviksi Christensen totesi rahapulan.


title: Steen Christensen

text: Oikeudenkäynnissä Helsingin käräjäoikeudessa Christenseniä avusti asianajaja Aarno Arvela. Christensen myönsi välittömästi olevansa syyllinen kahteen murhaan ja ilmoitti, että ei aio valittaa tulevasta tuomiostaan.


title: Steen Christensen

text: Christensen lähetettiin vastustuksestaan huolimatta mielentilatutkimukseen Niuvanniemen sairaalaan. Hän oli sairaalassa 21 vuorokautta, minkä jälkeen tutkimus keskeytettiin, koska Christensen ei ollut suostunut minkäänlaisiin psykologisiin testeihin tai tutkimuksiin. Tutkimuksen keskeytymisestä huolimatta Terveydenhuollon oikeusturvakeskus (TEO) kirjoitti Christensenin mielentilasta lausunnon. Lausunnon mukaan Christensen toimi täydessä ymmärryksessä ja on erittäin vaarallinen rikoksenuusija.


title: Steen Christensen

text: Christensen tuomittiin 7. toukokuuta 1998 elinkautiseen vankeuteen ampuma-aserikoksesta, törkeästä ryöstöstä ja kahdesta murhasta. Hänet lähetettiin omasta pyynnöstään suorittamaan rangaistustaan Tanskaan Herstedvesterin vankilaan. Lisäksi hänet tuomittiin korvaamaan menehtyneiden poliisien omaisille, Valtiokonttorille ja Hotelli Palacen vahtimestarille yhteensä lähes 275 000 markkaa (noin 46 300 euroa) sekä maksamaan yhdelle alaikäiselle lapselle elatusta 3 873 markkaa (noin 651,40 euroa) kuukaudessa. Summa koostui muun muassa perhe-eläkkeistä ja korvauksista henkisistä kärsimyksistä. Kautta aikojen laajimman rikollisen ajojahdin kustannusten lisäksi valtion maksettavaksi jäi yli 62 500 markan (noin 10 500 euroa) oikeudenkäyntikulut.


title: Steen Christensen

text: Toimittaja Matts Dumell kävi haastattelemassa Christenseniä Hämeenlinnan vankilassa neljä päivää ennen tämän siirtoa Tanskaan. Haastattelu näytettiin Nelosen "Rikosraportti"-ohjelmassa.


title: Steen Christensen

text: Tapaus herätti Tanskassa laajaa keskustelua siitä, minkälaisia vankeja ja millä edellytyksillä maan rangaistuslaitoksista voidaan lomille laskea.


title: Steen Christensen

text: Tanskalaislehti Berlingske Tidende ilmoitti 7. helmikuuta 2000 Christensenin avioituneen suomalaisen naisen kanssa, joka odotti hänelle lasta.


title: Steen Christensen

text: Herstedvesterin vankilassa, jossa muutenkin ovat Tanskan vaarallisimmat rikolliset, on erityisjärjestelyt nimenomaan Christensenin karkaamisen estämiseksi. Siksi Tanskan oikeusministeriö antoi vankilalle ylimääräisen neljän miljoonan kruunun (noin 500 000 €) määrärahan vankilan valmistelutöitä varten ennen Christensenin siirtoa Herstedvesteriin.


title: Aliupseeri

text: Aliupseeri on sotilasarvoltaan upseereiden ja miehistön väliin sijoittuva sotilasjohtaja. Aliupseerit lukeutuvat alipäällystöön.


title: Aliupseeri

text: Aliupseerien tehtävät vaihtelevat eri asevoimissa. Yleensä niihin liittyy ammatti- tai opistotasoinen koulutus, jonka turvin hoidetaan joko työnjohdollisia tai erityistä ammattitaitoa vaativia sotilastehtäviä. Yleensä ryhmänjohtajat ja huollon toimihenkilöt ovat arvoltaan aliupseereita. Aliupseerin arvossa palvelevat yleensä myös sellaiset sotilaat, joiden tehtävät vaativat selkeästi tavanomaista miehistökoulutusta suurempaa ammattitaitoa, vaikka näillä ei olisikaan alaisia. (Esimerkiksi Suomen puolustusvoimien aseseppä- ja elektroniikka-aliupseerit). Vanhemmat aliupseerit palvelevat yleensä kouluttajina tai esikuntien käytännön tehtävissä.


title: Aliupseeri

text: Monissa armeijoissa ero upseerikunnan ja aliupseeriston välillä voi olla suuri ja nousu upseeristoon hankalaa. Suomessa aliupseerit voivat hakea upseerikoulutukseen yleisen korkeakoulukelpoisuuden täyttyessä ja suoritettuaan hyväksytysti valinta- ja soveltuvuuskokeet sekä edetä valmistuttuaan upseerin uralla näyttöjensä perusteella.


title: Aliupseeri

text: Suomen Puolustusvoimissa aliupseereiden sotilasarvot ovat:


title: Aliupseeri

text: Suomen vanhan väen sekä sisällissodan valkoisessa armeijassa termi "aliupseeri" oli oma sotilasarvonsa. Aliupseerin sotilasarvo oli käytössä Jääkäripataljoona 27:ssä palvelleilla, joita ylennettiin 11. helmikuuta 1918 tähän arvoon 423 miestä. Sisällissodan aikana, 11. huhtikuuta 1918 annetuissa ensimmäisissä virallisissa sotilasarvomääräyksissä termi aliupseeri oli korvattu termillä kersantti. Sama nimike säilyi heinäkuussa 1918 annetuissa uusissa määräyksissä, mutta mielenkiintoista on että kersantin alapuolelle luotu uusi sotilasarvo sai nimekseen "nuorempi aliupseeri".


title: Aliupseeri

text: 1920-luvulla vääpeli oli korkein aliupseeriarvo, ja kapitulanttikoulun käyneet kanta-aliupseerit aloittivat palveluksensa kersantteina. Vääpeleiksi ylenivät vain kokeneimmat aliupseerit. Yleneminen vääpeliksi tapahtui silti melko nopeasti ja urakierron pysähtyminen turhautti kyvykkäitä aliupseereita. Toisaalta aliupseereilla ei ollut halukkuutta pyrkiä upseerikoulutukseen. Tilanteen korjaamiseksi 1930-luvulla luotiin "erikoismestarin" sotilasarvo, joka oli käytössä tietyissä aselajeissa. Erikoismestarit palvelivat aina aselajikohtaisessa arvossa, esimerkiksi panssarimestareina. Sotilasarvon tunnuksena oli kauluslaattaan sijoitettu suurikokoinen poikittainen miekka.


title: Aliupseeri

text: Sotien jälkeen aliupseeriston uralla etemistä edistettiin muuttamalla tiettyihin erikoisaselajeihin rajoittunut erikoismestarin arvo sotilasmestariksi, joka oli käytössä kaikissa aselajeissa. Samalla luotiin uralla etenemisen edistämiseksi uusi ylivääpelin arvo, joka sijoittui vääpelin ja sotilasmestarin välille. Samaan aikaan upseerikunnan urakiertoa tehtiin näkyvämmäksi yliluutnantin sotilasarvon luomisella.


title: Aliupseeri

text: Aliupseerikunta taisteli 1960-luvulla voimakkaasti saadakseen korkeamman aseman, koulutuksen ja palkkauksen. Tämän seurauksena kanta-aliupseerit muutettiin toimiupseereiksi, joitten urakierto mahdollisti ylenemisen ylikersantista aina yliluutnantiksi (erikoistapauksissa kapteeniksi) saakka. Myöhemmin toimiupseereista luotiin opistoupseereita, jotka aloittivat vääpeleinä ja saattoivat yletä aina kapteeniksi saakka.


title: Aliupseeri

text: Opistoupseerien koulutusjärjestelmän uudistamisen jälkeen 1990-luvun alussa (opiskelu muuttui 2,5-vuotiseksi) opistoupseerit valmistuivat vänrikkeinä. Viimeinen opistoupseerikurssi valmistui vuonna 2003, ja heidät ylennettiin nopeassa tahdissa luutnanteiksi. Samalla viimeiset sotilasmestarit ylennettiin luutnanteiksi.


title: Aliupseeri

text: Opistoupseerien peruskoulutus lakkautettiin vuonna 2001. Sotilasammattihenkilöistä, entisistä värvätyistä, luotiin 1.1.2007 alkaen uusi aliupseerikunta. Aliupseerien tehtäviin siirtyi osa opistoupseereiden alempia tehtäviä.


title: Aliupseeri

text: Opistoupseerien koulutus ja ylemmät tehtävät lähestyivät upseerien peruskoulutusta ja alempia tehtäviä ja siten syntyi päällekkäisyyttä. Siksi opistoupseerien peruskoulutus lopetettiin. Upseerien perustutkinnoiksi luotiin alempana korkeakoulututkintona sotatieteiden kandidaatin tutkinto ja ylemmäksi korkeakoulututkinnoksi sotatieteiden maisterin tutkinto. Aliupseerien ammattikunta luotiin sotilasammattihenkilöistä ja rekrytoimalla aliupseereita, ensisijaisesti ammattitehtäviin joukkueen kouluttajiksi, sotilapoliisi- ja vartioalalle ja teknisiin tehtäviin.


title: Aliupseeri

text: Aliupseerilta edellytetään toisen asteen koulutusta eli ammatillisen perustutkinnon tai lukion suorittamista. Miehiltä vaaditaan suoritettua varusmiespalvelusta ja naisilta vapaaehtoista asepalvelusta. Aliupseeri- tai reserviupseerikurssin suorittamisesta on tehtävissä etua. Useimmat aliupseerit ovat palvelleet lisäksi sopimussotilaana 6 kuukautta.


title: Aliupseeri

text: Aliupseerien sotilasammatillinen koulutus on täydennyskoulutusta. Perustason (kersantti - ylikersantti), tehtäviin valmiudet antaa sotilasammatilliset opinnot 1. Yleistason tehtäviin (vääpeli - ylivääpeli) valmiudet antaa sotilasammatilliset opinnot 2. Aliupseerien vaativimpiin tehtäväviin (sotilasmestari) antaa valmiudet mestariopinnot.


title: Aliupseeri

text: Aliupseerit nimittää ja ylentää joukko-osaston komentaja, joka kantaa vastuun joukko-osastonsa aliupseeriston kehittämisestä. Ylivääpelit ylentää puolustushaaran komentaja ja sotilasmestarit Pääesikunnan päällikkö.


title: Aliupseeri

text: Aliupseereilla on mahdollisuus hakea upseerikoulutukseen.


title: Aliupseeri

text: Edunvalvonta-asioita hoitaa valtakunnallisesti Aliupseeriliitto ja evp-henkilöstön yhteydenpitoa hoitaa Aliupseeriliiton EVP-yhdistys ry.


title: Aliupseeri

text: Reservin aliupseereita ovat henkilöt, jotka ovat saaneet varusmiespalveluksen aikana reservialiupseerin koulutuksen. Koulutus käsittää aliupseerikurssin 1.jakson 7 viikkoa ja 2.jakson 9 viikkoa sekä tehtävässä harjaantumisen 23 viikkoa.


title: Aliupseeri

text: Aliupseeriksi koulutettavat valitaan kaikille varusmiehille yhtenäisen peruskoulutuksen näyttöjen ja oman halukkuuden sekä psykologisten testien perusteella.


title: Aliupseeri

text: Reservissä aliupseerin opiskelu upseeriksi on ollut mahdollista vuodesta 2000 alkaen. Tällöin aloitettiin aliupseerista upseeriksi reservissä -kurssit Reserviupseerikoulussa. Näille vapaaehtoisille ja vuoden ajalle sijoituville opinnoille valitaan aliupseereita, jotka ovat sopivia koulutettaviksi upseereiksi ja jotka on suunniteltu sijoitettavan upseerikoulutusta vaativiin sodan ajan tehtäviin.


title: Aliupseeri

text: Opiskelu reservissä upseeriksi edellyttää sitoutumista ja opintojen suorittamista omalla ajalla, verkossa ja lähijaksoilla.


title: Ed Greenwood

text: Ed Greenwood (s. 1959) on kanadalainen kirjailija, joka kehitti Forgotten Realms -fantasiamaailman. Hän on kirjoittanut useita Forgotten Realms -maailmaan sijoittuvia romaaneja sekä roolipelikirjoja. Ehkä suosituin Greenwoodin kirjoissa seikkailevista hahmoista on velho Elminster. Greenwood on ammatiltaan kirjastonhoitaja.


title: Libyan historia

text: Libyan historia ennen Libyan itsenäistymistä vuonna 1951, on pitkälti heimojen, alueiden ja kaupunkien historiaa. Se on lisäksi niiden suurvaltojen historiaa, joihin Libya on kulloinkin kuulunut. Modernin Libyan historia itsenäisenä valtiona alkaa vuodesta 1951.


title: Libyan historia

text: Nimitys Libya oli egyptiläisten alun perin yksittäiselle berberiheimolle antama, mutta sen merkitys laajeni kreikkalaisten käytössä viittaamaan suureen osaan Pohjois-Afrikan berberiheimoja. Vaikka valtion nimellä siis onkin perusta antiikissa, on sillä alettu viitata nimenomaisesti nykyisen Libyan alueeseen vasta 1900-luvulla. Ennen 1900-lukua alueella ei myöskään ollut yhtenäistä hallintoa, joten Libyaa voidaan pitää verrattain nuorena valtiona.


title: Libyan historia

text: Libyan aiempaa, eriytynyttä kehitystä selittää pitkälti maantiede. Tripolitanian, Kyrenaikan ja Fezzanin erottivat toisistaan vaikeakulkuiset aavikot, ja kukin alue säilytti oman identiteettinsä aina 1960-luvulle saakka. Tripolitanian ytimen muodosti sen metropoli, Tripoli, joka vuosisatojen ajan oli toiminut Saharaa ylittäneiden karavaanireittien tukipisteenä sekä merirosvojen ja orjakauppiaiden suojasatamana. Tripolitanialla oli vahvat kulttuuriset siteet Maghrebin alueeseen, johon se myös maantieteellisesti kuului. Tripolitanialaiset kehittivät poliittisen tietoisuuden reaktiona vieraalle vallalle, ja juuri Tripolitaniassa syntyivät vahvimmat ajatukset yhtenäisestä Libyasta.


title: Libyan historia

text: Kyrenaikaa hallitsemaan pyrkineet suurvallat eivät yrityksistä huolimatta onnistuneet ulottamaan valtaansa muutamia rannikkokaupunkeja pidemmälle. Niinpä suurin osa Kyrenaikaa jäi niiden vaikutuksen ulkopuolelle. 1800-luvulla Kyrenaikan heimoyhteiskuntaan ulottui islamilainen sanusi-lahko, joka yhdisteli piirteitä wahhabismistä ja sufilaisuudesta. Yhteinen uskonto lisäsi kyrenaikalaisten yhtenäisyyttä, ja monet heistä osoittivat päättäväisyyttä Kyrenaikan itsehallinnon säilyttämiseksi myös yhtenäisessä Libyassa.


title: Libyan historia

text: Fezzanilla ei ollut erityisiä suhteita itään eikä länteen, sen sijaan suhteet Saharan eteläpuoliseen Afrikkaan ja rannikkoon olivat pitkäaikaiset ja läheiset. Fezzanissa nojattiin perinteisten heimodynastioiden johtajuuteen.


title: Libyan historia

text: Tärkeimmät virstanpylväät Libyan historiassa ovat olleet islamin ja arabien kulttuurin vakiintuminen alueelle keskiajalla, sekä viimeisen sadan vuoden aikana itsenäistyminen, öljyn löytyminen sekä syyskuun 1969 vallankumous, joka nosti eversti Muammar Gaddafin valtaan. Vallankumousta seurannut ajanjakso toi mukanaan useita merkittäviä muutoksia, sillä Gaddafin hallinto teki ensimmäisen vakavastiotettavan yrityksen yhtenäistää Libyan kansa ja muodostaa libyalainen valtio ja identiteetti. Lisäksi hallinto pyrki päättäväisesti monipuolistamaan taloutta öljystä saaduilla tuloilla, sekä tavoitteli arabimaailman johtajuutta. Tämän seurauksena libyalainen yhteiskunta joutui maan hallinnon harjoittaman huomattavan ohjailun ja tarkkailun alaisuuteen. Vaikka Libyan hallinto ja sen meriitit ovat herättäneet keskustelua niin maan sisällä kuin kansainvälisesti, on selvää, että Libya on nykyään olennaisesti erilainen maa kuin se oli 50 vuotta sitten. Vuoden 2011 alussa alkoivat Libyassakin hallituksenvastaiset mielenosoitukset. Esimerkkinä toimivat Tunisiassa ja Egyptissä tapahtuneet kansannousut. Syntyneen sisällissodan tuloksena Gaddafin hallinto kaatui elokuun lopuilla 2011. Gaddafi kuoli 20. lokakuuta, kun kapinalliset kukistivat viimeisen vastarintapesäkkeen Sirtin.


title: Libyan historia

text: Arkeologiset löydöt osoittavat Libyan rannikkotasangon kuuluneen neoliittiseen kulttuuriin viimeistään 7000-vuosituhannella ennen ajanlaskun alkua. Maanviljelyyn ja karjanhoitoon nojannut kulttuuri levittäytyi koko Välimeren rannikolle. Rannikosta etelään, nykyisessä Saharan autiomaassa oli tuolloin savannia, joka tarjosi runsaasti riistaa metsästäville nomadeille ja laidunmaita paimentolaisille. Vaeltelevien nomadien kulttuuri kukoisti, kunnes alue alkoi kuivua vuoden 2000 eaa. jälkeen. Savannin asukkaat hajaantuivat aavikoitumisen ja ratsumiesten hyökkäysten uhatessa, osan muuttaessa nykyiseen Sudaniin ja osan assimiloituessa berbereihin.


title: Libyan historia

text: Berbereiden alkuperästä on spekuloitu paljon, mutta se on yhä ratkaisematon arvoitus. Arkeologiset ja lingvistiset todisteet viittaavat kuitenkin vahvasti siihen, että berbereiden esi-isät vaelsivat Etu-Aasiasta Pohjois-Afrikkaan 3000-luvun (eaa.) alussa. Seuraavien vuosisatojen aikana he levittäytyivät Egyptistä aina Niger-joelle saakka. Berberit eivät muodosta etnisesti tai kielellisesti yhtenäistä ryhmää, vaan puhuvat lukuisia afroaasialaiseen kieliperheeseen kuuluvia kieliä, eikä kansallisuusaate ole koskaan ollut berbereille läheinen. Historiallisesti berberit ovat pikemminkin samaistuneet omaan heimoon, klaaniin ja perheeseen.


title: Libyan historia

text: Egyptistä löytyneet kaiverrukset Vanhan valtakunnan ajalta ovat aikaisimmat tunnetut todisteet berbereiden kansanvaelluksesta ja samalla varhaisimmat kirjoitetut dokumentit Libyan historiasta. Viimeistään tällöin berberiheimot tekivät ryöstöretkiä itään Niilin suistolle ja yrittävät asettua sinne asumaan. Eräs berberiheimoista tunnettiin nimellä Levu tai "libyalaiset". Keskivaltakunnan ajalla Egyptin faaraot onnistuivat saamaan nämä itäiset berberit hallintaansa ja vaativat heiltä veroja. Monet berberit palvelivat faaraoiden armeijoissa, ja jotkut berberit nousivat merkittäviinkin asemiin Egyptin hallinnossa. Vuonna 943 eaa. libyalaista alkuperää ollut Shoshenk I onnistui jopa nousemaan faaraoksi. Myös hänen seuraajiensa (22. ja 23. dynastian) eli niin sanottujen libyalaisdynastioiden hallitsijoiden uskotaan olleen berbereitä.


title: Libyan historia

text: Foinikialaiset kauppiaat toimivat aktiivisesti koko Välimeren alueella ennen 1100-lukua (eaa). Monet pohjoisafrikkalaiset kaupungit ja kylät syntyivät foinikialaisten kauppa-asemien ympärille. Foinikialaisten merentakaisisita siirtomaista suurin, Karthago, hallitsi 400-luvulla ennen ajanlaskun alkua suurta osaa Pohjois-Afrikasta. Sen piirissä alkoi syntyä oma kulttuuri, puunilaisuus. Puunilaisten asutuksia Libyan rannikolla olivat muun muassa Oea eli Tripoli, Labdah (myöhemmin Leptis Magna) sekä Sabratha. Tämä alue sai myöhemmin nimen "Tripolis", kolme kaupunkia.


title: Libyan historia

text: Kauppiasoligarkian hallitsemalla Karthagolla oli hyvät suhteet sisämaan berberiheimoihin, mutta pääasiassa se oli merivalta. Karthagon laajentuessa läntisellä Välimerellä, se joutui vastakkain nousevan Rooman valtakunnan kanssa. 200-luvulla ennen ajanlaskun alkua Rooma kävi voitokkaasti ensimmäisen ja toisen puunilaissodan Karthagoa vastaan. Sotien seuraksena Karthago muuttui pieneksi, berberien armoilla olevaksi afrikkalaiseksi valtioksi. Peläten Karthagon uutta nousua roomalaiset aloittivat vuonna 149 eaa. kolmannen puunilaissodan, ja tuhosivat Karthagon vuonna 146 eaa. Sodan jälkeen Tripolitania annettiin Rooman liittolaisen, Numidian berberikuninkaan hallittavaksi. Myöhemmin siitä tuli kuitenkin Rooman provinssi.


title: Libyan historia

text: Puunilaisuuden vaikutus Pohjois-Afrikkaan oli kuitenkin pysyvämpi. Berberit yhdistelivät puunilaisia kultteja omiin uskontoihinsa ja puunin kieltä puhuttiin Tripolitaniassa ja rannikkon berberiviljelijöiden keskuudessa vielä Rooman valtakunnan myöhäiskaudella.


title: Libyan historia

text: Kreikkalaiset merenkulkijat olivat jo vuosisatojen ajan tutkineet Pohjois-Afrikan rannikkoa, mutta pysyviä siirtokuntia he perustivat sinne vasta 600-luvulla ennen ajanlaskun alkua. Perimätiedon mukaan liikakansoituksen vaivaaman Theran saaren asukkaat saivat Delfoin oraakkelilta käskyn muuttaa Pohjois-Afrikkaan, jonne he vuonna 631 eaa. perustivat Kyreneen kaupungin. Kaupungin sijaintiin vaikuttivat berberioppaat, jotka johdattivat kreikkalaiset 20 kilometriä sisämaahan hedelmälliselle ylätasangolle, jossa berbereiden mukaan "reikä taivaassa" toisi siirtokunnalle runsaat sateet.


title: Libyan historia

text: Kreikkalaiset perustivat seuraavan 200 vuoden aikana neljä muutakin kaupunkia: Barkan eli nykyisen Al Marjn, Euhesperideen eli nykyisen Bengasin, Teuchiran eli nykyisen Tukrahin sekä Apollonian (nyk. Susah), Kyreneen satamakaupungin. Yhdessä Kyreneen kanssa nämä kaupungit tunnettiin nimellä "Pentapolis", viisi kaupunkia. Ne kilpailivat usein keskenään, eikä yhteistyö ollut niille helppoa edes yhteisen vihollisen uhatessa. Emäkaupunki Kyrene antoi sittemmin nimensä koko alueelle.


title: Libyan historia

text: Pentapoliksen kreikkalaiset vastustivat onnistuneesti sekä egyptiläisten valloitusyrityksiä idästä että karthagolaisten hyökkäyksiä lännestä. Vuonna 525 eaa. Persian kuningas Kambyses II valloitti sekä Egyptin että Kyrenaikan, ja kahden seuraavan vuosisadan aikana Kyrenaika kuului joko Persian tai Egyptin valtakuntaan. Kun Aleksanteri Suuri saapui Kyrenaikaan vuonna 331 ennen ajanlaskun alkua, kreikkalaiset tervehtivät häntä iloiten. Aleksanteri Suuren kuoleman jälkeen hänen valtakuntansa jaettiin makedonialaisten kenraalien kesken, ja Kyrene yhdessä Egyptin kanssa liitettiin Ptolemaios I:n valtakuntaan. Kyrenaikan muut kaupunkivaltiot jatkoivat itsenäisinä. Myöhemmin Pentapoliksesta muodostettiin liittovaltio, jota johti yleensä Ptolemaiosten hallitsijasukuun kuulunut kuningas. Pentapoliksen viimeinen kreikkalainen hallitsija, Ptolemaios Apion, luovutti Kyrenaikan Rooman valtakunnalle, joka virallisesti liitti sen itseensä vuonna 74 eaa. ja muodosti siitä yhdessä Kreetan kanssa roomalaisen provinssin.


title: Libyan historia

text: Pentapoliksen poliittiset myllerrykset eivät vaikuttaneet sen taloudelliseen ja kulttuuriseen kehitykseen. Alue rikaistui tuottamalla muun muassa viljaa, viiniä, villaa ja silphiumia, sittemmin kadonnutta yrttiä, jota kasvoi vain Kyrenaikassa. Kyreneestä tuli helleenisen maailman älyllinen ja taiteellinen keskus, joka tunnettiin lääketieteellisestä koulustaan, oppineiden akatemioista sekä arkkitehtuuristaan. Myös hedonistinen kyreneläisten koulukunta asettui kaupunkiin.


title: Libyan historia

text: Sillä aikaa kun puunilaiset ja kreikkalaiset hallitsivat rannikkoa, hallitsivat Fezzanin aluetta garamantit, berbereistä ja Saharan paimentolaisista polveutunut heimokansa joka saapui alueelle ennen vuotta 1000 eaa. Fezzanin autiomaassa he muodostivat voimakkaan kuningaskunnan, jonka halki kauppareitit läntisestä Sudanista Välimerelle kulkivat. Garamantit jättivät jälkeensä lukuisia tifinagh-kaiverruksia, mutta näiden ja Herodotoksen sekä muiden klassisten kirjailijoiden havaintojen lisäksi tästä merkillisestä kansasta tiedettiin vain vähän ennen modernien arkeologisten metodien kehittymistä.


title: Libyan historia

text: Garamantien poliittinen valta rajoittui noin 400 kilometriä pitkään keitaiden ketjuun Wadi Ajalissa, mutta pääkaupungistaan Germasta käsin he hallitsivat aavikoiden karavaaneja aina Ghadamiksesta Niger-joelle ja Egyptistä Mauretaniaan. Karthagolaiset palkkasivat heitä kuljettamaan muun muassa kultaa ja norsunluuta Sudanista varastoihinsa Välimerellä. Garamantit rakensivat laajoja, foggaroiksi kutsuttuja maanalaisia kastelutunneleita, joiden avulla he saattoivat viljellä muuten kuivaa maata. Garamantien vauraudesta ja teknisestä taitavuudesta todistavat myös heidän kivestä rakennetut kaupunkinsa, sekä yli 50 000 pyramidi-hautakammiota.


title: Libyan historia

text: Yli 400 seuraavan vuoden ajan Tripolitania ja Kyrenaika olivat hyvinvoivia roomalaisia provinsseja, jotka kuuluivat kosmopoliittiseen valtioon, jonka kansalaisilla oli yhteinen latinan kieli, yhteinen oikeusjärjestelmä ja yhteinen roomalainen identiteetti. Kauppiaita ja käsityöläisiä eri puolilta Rooman valtakuntaa saapui Pohjois-Afrikkaan, mutta Tripolitanian kaupungit säilyttivät puunilaisen kulttuurinsa ja Kyrenaikan kaupungit kreikkalaisen. Tripolitaniasta tuli merkittävä oliiviöljyn tuottaja ja Kyrenaikan vientituotteita olivat viini, lääkkeet ja hevoset. Maaseudun väestön enemmistö koostui berberimaanviljelijöistä, jotka lännessä olivat omaksuneet puunilaisen kulttuurin.


title: Libyan historia

text: Vaikka Rooman valtakunnan afrikkalaiset provinssit hyötyivät Pax Romanasta siinä missä muutkin imperiumin osat, ei alue jäänyt vaille taisteluita ja sodan uhkaa. Tripolitanian ja Kyrenaikan välissä, Sirtican aavikolla barbaariheimot häiritsivät provinssien välistä liikennettä, ja Rooman armeija onnistui rauhoittamaan Sirtican vasta ensimmäisen vuosisadan lopussa. Tämän jälkeen kaupankäynti sekä maitse että meritse alueen satamien välillä oli turvallista yli kahden vuosisadan ajan. Rooman joukot turvasivat myös asutuskeskuksia aavikon nomadien hyökkäyksiltä. Kyrenaikaa turvasi 5 500 miehen vahvuinen, paikallisista värvätty armeija. Tripolitanialla oli oma armeija, jota vahvistivat provinssin rajamailla heimosoturit. Vaikka sotaretket ulottuivat ajoittain syvällekin Fezzaniin, pyrki Rooma hallitsemaan lähinnä niitä alueita, joilla oli taloudellista merkitystä ja joita pystyi puolustamaan käytettävissä olleilla joukoilla.


title: Libyan historia

text: Ptolemaioisten valtakaudella Kyrenaikaan oli syntynyt laaja juutalaisyhteisö, joka laajeni kymmenillä tuhansilla juutalaisilla Palestiinan suuren juutalaiskapinan kukistuttua ja roomalaisten tuhottua Jerusalemin vuonna 70 jaa. Osa pakolaisista suuntasi aavikolle ja omaksui nomadien elämäntavan kantaen suurta kaunaa Rooman valtakunnalle. He elivät yhdessä berberien kanssa käännyttäen jopa kokonaisia heimoja juutalaisuuteen. Vuonna 115 Kyrenaikan juutalaiset nousivat kapinaan Rooman valtakuntaa vastaan, ja kapina, toinen juutalaissota, laajeni pian Egyptin kautta takaisin Palestiinaan. Kun kapina kukistettiin vuonna 118, kapinalliset olivat hävittäneet Kyrenaikan ja ryöstäneet Kyreneen kaupungin. Kolmen vuoden aikana kapinassa menetti henkensä noin 200 000 roomalaista ja kreikkalaista, ja Kyrenaikan jälleenrakentaminen aikaisempaan loistoonsa kesti vähintään vuosisadan. Kapina ei ulottunut Tripolitaniaan, jolle ajanjakso oli rauhan ja vaurauden aikaa.


title: Libyan historia

text: Uudelleenjärjestäessään Rooman valtakuntaa vuonna 300 keisari Diocletianus erotti Kyrenaikan ja Kreetan toisistaan, muodostaen Ylä-Libyan ja Ala-Libyan provinssit. Tämä oli ensimmäinen kerta kun nimeä Libya käytettiin hallinnollisen jaon yhteydessä. Kun Rooman valtakunta vuonna 395 lopullisesti jakautui Itä- ja Länsi-Rooman valtakuntiin, liitettiin Libya eli Kyrenaika Itä-Roomaan ja Tripolitania Länsi-Roomaan.


title: Libyan historia

text: Kristinusko saapui Rooman afrikkalaisiin provinsseihin 100-luvun alussa, ja se sai nopeasti kannatusta kaupungeissa ja orjien keskuudessa. 300-luvun lopulla kristinusko oli muuttunut provinsseissa vallitsevaksi. Alusta lähtien Tripolitanian ja Kyrenaikan kirkot kehittivät paikallisia piirteitä. Tripolitanian kirkko kuului Paavin tuomiovaltaan, kun taas Kyrenaikan kirkko suuntautui itään ja kuului koptilaiseen kirkkoon ja Aleksandrian patriarkan alaisuuteen.


title: Libyan historia

text: Vandaalit saapuivat Espanjan kautta Pohjois-Afrikkaan kapinoivan roomalaisen virkamiehen kutsumina vuonna 429. Vandaalit perustivat johtajansa Geiserikin johdolla kuningaskunnan, jonka pääkaupungiksi tuli Karthago. Vaikka roomalaiset joutuivatkin myöntymään vandaalien ylivallalle Tripolitaniassa ja suuressa osassa Pohjois-Afrikkaa, hallitsivat vandaalit lähinnä taloudellisesti tärkeimpiä alueita. Vandaalit muodostivat erillisen soturikastin, jota kiinnosti lähinnä verojen keruu ja maa-alueiden hyödyntäminen. Siviilihallinnon tehtävät he jättivät roomalaisille. Pohjois-Afrikasta käsin vandaalit valloittivat Sardinian ja Korsikan, sekä suorittivat hyökkäyksiä Italiaan, ryöstäen Rooman kaupungin vuonna 455. Ajan myötä vandaalien sotaisuus tyyntyi, ja heidän valtakuntansa kukistui vuonna 533 itäroomalaisen sotapäällikkö Belisariuksen aloitettua Pohjois-Afrikan takaisinvaltaamisen Rooman valtakunnalle.


title: Libyan historia

text: Tämän jälkeen Bysantin valta Tripolitaniassa rajoittui pitkälti rannikolle, ja sielläkin olivat kaupunkien ympärille rakennetut muurit ja linnoitetut maatilat osoituksina Rooman vallan hataruudesta. Alueen vauraus oli vandaalien vallan aikana huvennut ja vanha roomalainen poliittinen ja sosiaalinen järjestys kadonnut. Vandaalien rauhaan jättämien alueiden asukkaat olivat hakeneet turvaa heimopäälliköiltä, eivätkä he autonomiaan tottuneina suostuneet palaamaan roomalaisvallan alle. Tripolitanian ollessa vandaalien vallassa oli Kyrenaika pysynyt Bysantin sotilaallisena etuvartiona. Epäsuositut bysanttikuvernöörit määräsivät kovia veroja rahoittaakseen sotilasmenoja. Mutta kaupungit ja niiden julkiset toiminnot, kuten kastelujärjestelmät, jäivät huomiotta. Bysantin valtakausi pidensi kuitenkin roomalaiskautta vielä puolellatoista vuosisadalla ja torjui berberinomadien valtapyrkimykset rannikolla.


title: Libyan historia

text: Profeetta Muhammadin kuoleman aikaan vuonna 632 oli hän seuraajineen saanut käännytettyä useimmat Arabian niemimaan heimoista ja kaupungeista monoteistiseen islamin uskoon. Islamin koettiin yhdistävän yksittäisen uskovan ja yhteiskunnan kaikkivoivan Allahin alaisuuteen. Tämän vuoksi islamilaiset hallitsijat käyttivät sekä maallista että uskonnollista valtaa.


title: Libyan historia

text: Seuraavan sukupolven aikana arabien armeijat veivät islamia Arabiasta pohjoiseen ja itään sekä toisaalta länteen Pohjois-Afrikkaan. Vuonna 642 kalifi Umar ibn al-Khattabin arabikenraali Amr ibn al As valloitti Kyrenaikan ja pystytti päämajansa Barkaan. Kaksi vuotta myöhemmin hän muutti Tripolitaniaan, jossa hän jyräsi eristäytyneet bysanttivaruskunnat. Vuosikymmenen loppuun mennessä arabien valta alueella vakiintui.


title: Libyan historia

text: Kenraali Uqba ibn Nafi valloitti Fezzanin vuonna 663 ja pakotti German antautumaan. Berberit jatkoivat sitkeästi vastarintaa Tripolitaniassa, hidastaen arabien etenemistä länteen. 700-luvun alussa arabit kuitenkin valloittivat koko Maghrebin alueen, työntyen vuonna 710 Marokkoon ja Atlantin rannikolle. Vuosina 712−715 arabit valloittivat lähes koko Espanjan. Islamilainen Espanja, Maghreb (johon sisältyi Tripolitania) sekä Kyrenaika organisoitiin järjestelmällisesti Damaskoksen Umaijadien kalifaatin poliittisen ja uskonnollisen johdon alaisuuteen.


title: Libyan historia

text: Pohjois-Afrikkaa hallinneiden arabien ihanteena oli, kuten muuallakin islamilaisessa maailmassa 700-luvulla, poliittisen ja uskonnollisen yhtenäisyyden aikaansaaminen šariaa noudattavan kalifaatin alaisuudessa. Arabien oli helppo hallita rannikon maanviljelysalueita ja kaupunkeja, jotka kukoistivat jälleen heidän suojeluksessaan. Kaupunkilaiset arvostivat arabien tarjoamaa turvallisuutta, joka helpotti rauhanomaista kaupankäyntiä, kun puunilaistuneet maanviljelijät puolestaan kokivat hengenheimolaisuuttaa seemiläisten arabien kanssa. Koptilaiseen kirkkoon kuuluneet monofysiitit kokivat muslimien vapauttavan heidät Bysantin sorron alaisuudesta. Berbereiden yhteisölliset ja edustukselliset heimoinstituutiot olivat kuitenkin ristiriidassa arabien Bysantista omaksuman autoritaarisen ja henkilökohtaista valtaa korostavan hallitsemistavan kanssa. Arabien kammotessa barbaareina pitämiään berbereitä, näkivät sisämaan berberit usein arabit pelkästään ylimielisinä ja brutaaleina sotilaina, joita kiinnosti vain verojen kerääminen.


title: Libyan historia

text: Arabit muodostivat kaupunkilaisen eliitin Pohjois-Afrikkaan, jonne he olivat saapuneen valloittajina ja lähetyssaarnaajina, eivät siirtolaisina. Arabien armeijat matkasivat ilman naisia, ja sotilaat menivätkin usein naimisiin paikallisten kanssa, levittäen näin arabikulttuuria ja islaminuskoa kaupunkiväestön ja viljelijöiden keskuuteen. Vaikka sisämaan heimot vastustivatkin arabien poliittista valtaa, omaksuivat hekin nopeasti islaminuskon. Heimot kuitenkin kehittivät islamia omia tapojaan vastaavaksi, muodostaen usein eri uskonlahkoja.